hotchpotch/miracl-hf-unified huggingface dataset:
প্রভানলিনী ভাণ্ডারী
প্রভানলিনী ভাণ্ডারী (১৯০৯ - ১ জানুয়ারি ১৯৭৬) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিকন্যা।
প্রভানলিনী ভাণ্ডারী ১৯০৯ সালে ২৪ পরগনা জেলায় জন্মগ্রহণ করেন। তার পিতার নাম হেমচন্দ্র হালদার ও মাতার নাম মোহিনী দেবী। স্বামীর আদর্শে প্রভাবিত হয়ে রাজনীতিতে যোগ দেন। চারুচন্দ্র ভাণ্ডারী সাথে বিবাহ হয়।
প্রভানলিনী ভাণ্ডারী পরিবার রাজনৈতিক পরিবার। ১৯৩০ সালে 'লবণ আইন আন্দোলন' করেন। ১৯৩২ সালে 'আইন-অমান্য আন্দোলন' এ যোগ দেন এবং তিন মাসের জেল হয়।১৯৩৩ সালে আবার তিন মাসের জেল হয়। ১৯৪২ সালে ভারত ছাড়ো আন্দোলনে অংশ নেওয়ায় সাতমাসের জেল হয়।।
প্রভানলিনী ভাণ্ডারী ১ জানুয়ারি ১৯৭৬ মারা যান।
সর্টিং অ্যালগোরিদম
কম্পিউটার বিজ্ঞানে সর্টিং অ্যালগোরিদম (ইংরেজি: Sorting algorithm) বলতে একটি নির্দিষ্ট ক্রমে সাজানো বা ক্রম অনুযায়ী একটি তালিকা তৈরী করাকে বোঝায়।মূলত সর্টিং দুই প্রকার। একটি বড় থেকে ছোট এবং অপরটি ছোট থেকে বড় ক্রমে সাজানো। সবচেয়ে ব্যবহৃত ক্রম হচ্ছে সংখ্যা (১,২,৩,৪...) এবং আভিধানিক (ক,খ,গ...) বা (A,B,C...) ক্রম।
রণজিত সিংহ (শিক্ষাবিদ)
অধ্যাপক রণজিত সিংহের জন্ম ১৯৫৫ খ্রীস্টাব্দে মৌলভীবাজার জেলার কমলগঞ্জ থানার ঘোড়ামারা গ্রামে। ছোটবেলা থেকেই তিনি লেখালেখি এবং সামাজিক সংগঠনের সাথে কাজ করে আসছেন। বাংলা এবং বিষ্ণুপ্রিয়া মণিপুরী উভয় ভাষাতেই তিনি পারদর্শী।
তিনি চট্টগ্রাম বিশ্ববিদ্যালয় থেকে পদার্থবিজ্ঞান বিষয়ের উপর উচ্চতর ডিগ্রী গ্রহণ করেন। বর্তমানে তিনি সিলেটের তাজপুর ডিগ্রী কলেজে অধ্যাপনা করছেন। রণজিত সিংহ বাংলাদেশ মণিপুরী মণিপুরী সাহিত্য পরিষদের সভাপতি। সশয় আহাৎ সত্যম নামে সাহিত্য পত্রিকাটিতে তিনি সম্পাদনার দায়িত্বে নিযুক্ত। শিক্ষাজীবন শেষে রেডিও বাংলাদেশ সিলেট কেন্দ্রে প্রচারিত মনিপুরী অনুষ্টানের উপস্থাপক এবং পরিচালনার দ্বায়িত্ব পালন করছেন।
অধ্যাপক রণজিত সিংহের প্রকাশিত গ্রন্থাবলীর মধ্যে বিষ্ণুপ্রিয়া মণিপুরী ভাষায়- 'নিয়তি', 'চিকারী বাগেয়া' (কাব্য), 'কনাক কেথক', 'বাহানার পরান' (সাহিত্য), 'ভানুবিল কৃষকপ্রজা আন্দোলন বারোহ বিষ্ণুপ্রিয়া মনিপুরী সমাজ' (গবেষনা), 'অক্ষরর য়ারি' (প্রবন্ধ) উল্লেখযোগ্য। বাংলা ভাষায় রচিত গ্রন্থের মধ্যে- 'স্বাধীনতা সংগ্রামে বিষ্ণুপ্রিয়া মণিপুরী সমাজ' এবং 'বাংলাদেশের মণিপুরী বিষ্ণুপ্রিয়া সাহিত্য' উল্লেখযোগ্য।
বেনওয়া পিটারস
বেনওয়া পিটারস একজন ফরাসী লেখক, চিত্রনাট্যকার এবং কমিকস-বিশেষজ্ঞ। তিনি কার্টুনিস্ট হার্জ ও কমিকস টিনটিন নিয়ে কাজ করেছেন। বর্তমানে তিনি ল্যাঙ্কাস্টার বিশ্ববিদ্যালয়ে কমিকস প্রফেসর হিসেবে কর্মরত আছেন।
পিটারস ১৯৫৬ সালে ফ্রান্সের প্যারিসে জন্মগ্রহণ করেন। তিনি মাধ্যমিক পর্যন্ত পড়েন লুইস-লে-গ্র্যান্ড বিদ্যালয়ে। পরে প্যান্থিয়ন-সোর্বন বিশ্ববিদ্যালয় থেকে দর্শন-এ ডিগ্রি নেন; মাস্টার্স করেন স্কুল অফ অ্যাডভান্সড স্টাডিজ ইন সোশ্যাল সায়েন্স-এ রোলান্ড বার্থসের দিকনির্দেশনায়। তার একটি সম্পূরক ডিগ্রি "হ্যাবিলিটেশন এ ড্রিগার লে রিসার্চেস", আছে, যার ফলে তিনি পিএইচডি পরীক্ষার্থীদের তত্বাবধান করতে পারবেন।
তার প্রথম উপন্যাস "অমনিবাস" প্রকাশিত হয় ১৯৭৬ সালে লে এডিশনস ডি মিনুই থেকে। দ্বিতীয় উপন্যাস "লে বিবলিওথিক ডি ভিলারস" প্রকাশ করে রবার্ট ল্যাফেন্ট ১৯৮০-তে। এটি উৎসর্গ করা হয় হোর্হে লুইস বোর্হেস এবং অগাথা ক্রিস্টিকে।
পিটারস টিনটিনের স্রষ্টা হার্জের জীবিতাবস্থায় সর্বশেষ সাক্ষাৎকারটি নিয়েছিলেন। তার লেখা "লে মন্ড ডি হার্জ" (১৯৮৩), ইংরেজিতে "টিনটিন অ্যান্ড দ্য ওয়ার্ল্ড অফ হার্জ" (১৯৮৮) অনেক পরিচিতি পেয়েছে। তিনি হার্জের জীবনী "হার্জ, সান অফ টিনটিন" (২০০২) রচনা করেছেন যা একটি গভীর বিশ্লেষণমূলক কাজ হিসেবে প্রশংসিত হয়েছে।
এপর্যন্ত বিভিন্ন বিষয়ে তার ষাটের বেশি বই প্রকাশ পেয়েছে।
ইন্দোনেশিয়ার রেল পরিবহন
ইন্দোনেশিয়া এর রেল পরিবহন ব্যবস্থা তিনটি পৃথক রেল নেটওয়ার এর মাধযমে হয়ে থাকে।এই গুলি হল সুমাত্র , কালিমন্ত ও সুলেয়েসি।ওই দেশে প্রথম রেল চালু হয় জাভা দ্বীপে।দেশটিতে ১০৬৭ এমএম , ১৪৩৫ এমএম ও ৭৫০ এমএম এই তিন ধরনের গেজের রেল ব্যবস্থি রয়েছে।এই দেশের রেল ব্যবস্থা জাভা দ্বীপে ভাল ভাবে গড়ে উঠেছে।দেশ টিতে মোট ৪,০৬৯ কিলোমিটার বা ২৫২৮ মাইল রেল পথ রয়েছে।এর মধ্যে মাত্র ২৩৫ কিলোমিটার বা ১৪৬ মাইল রেল পথ বিদ্যুতীক রেল পরিসেবা রয়েছে।এচছার এই দেশের জাকার্তা, বানদুং ও সারাবায়া শহরের "
শহরতলী রেল পরিসেবা " রয়েছে।জাকার্তাতে একটি লাইট রেল এর নির্মাণ চলছে।
১৮৬৭ সালে প্রথম রেল পরিসেবা চালু হয় ইন্দোনেশিয়ায়।এটি চালু হয় জাভা দ্বীপে।প্রথম রেল পথটি নির্মাণ করে রাজ্যের সংস্থা গুলি।জাপান আক্যমন ও ইন্দোনেশিয়ার স্বাধীনতা যুদ্ধে এই দেশেরর রেল ব্যবস্থা বিরিট ক্ষতির সমুখীন হয়।এই সময় দেশের রেল ব্যবস্থা সম্পর্ন ভেঙ্গে পড়ে।দেশ স্বাধীনতার পর ১৯৫০ সালে ববিদেশ থেকে ১০০ টি বাষ্ট ইঞ্জিন আনা হয়।এর পর ১৯৫৩ সালে দেশে প্রথম ডিজেল ইঞ্জিল আনা হয়।১৯৮০ সালের সময় থেকে দেশের গুরুত্ব পূর্ন রেল পথে ডিজেল ইঞ্জিনের দ্বারা রেল পরিসেবা প্রদান শুরু হয়।১৯৭০ সালে জাপান থেকে ৬০ বছরের পুরনো বিদ্যুৎ চালিত রেল ইঞ্জিন আনা হয় ও নতুন ভাবে নির্মাণ করে চলাচল এর উপযুক্ত করে দেশে বিদ্যুৎ চালিত রেল পরিসেবা দেওয়া হয়।
ইন্দোনেশিয়ার উচ্চগতির রেল বা "ইন্দোনেশিয়ার হাইস্পিড রেল পথ" হল ইন্দোনেশিয়া এর জাভা দ্বীপ এর পশ্চিম থেকে পূর্ব দিকে পরিকল্পনাধিন একটি উচ্চ গতির রেল পথ।এটি ইন্দোনেশিয়ার রেল পরিবহন এর সবচেয়ে বড় প্রকল্প।এই রেল পথটি জাভা দ্বীপ এর পশ্চিমে অবস্থিত দেশের রাজধানী জাকার্তা থেকে জাভা দ্বীপের পূর্বের শহর বানদুং পর্যন্ত নির্মাণ করা হবে।ইন্দোনেশিয়া সরকার ২০১০ সালে প্রথম এই প্রকল্পের কথা ঘোষনা করে।কিন্তু পরিকল্পনাটি সফল হয়নি।এর পর ২০১৫ সালে এই প্রকল্প নতুন ভাবে শুরু হয়।এই রেল পথ নির্মাণ প্রকল্পে চিন ও জাপান উভয় দেশই আগ্রহ দেখিয়েছে।দেশ দুটি জাকার্তা থেকে বানদুং পর্যন্ত ১৫০ কিলোমিটার পথে পর্যবেক্ষন করেছে।এর পর জাপান বানদুং থেকে জাভা দ্বীপের পূর্ব অংশের শহর সরাবায়া পর্যন্ত ৭৩০ কিলোমিটার পথ পর্যবেক্ষন করেছে।কিন্তু এই রেল পথ নির্মাণের দায়ীত্ব পায় চিন এর চীনা রেলওয়ে ইন্টারন্যাশনাল ।২০১৬ সালে এই ঘোষনা করে ইন্দোনেশিয়া সরকার।
ইন্দোনেশিয়ার উচ্চগতির রেল
বাংলা চলচ্চিত্রের তালিকা
ভারতের পশ্চিমবঙ্গের বাংলা চলচ্চিত্র ইন্ডাস্ট্রি প্রযোজিত চলচ্চিত্রসমূহের একটি তালিকা।
বৃহত্তর সুরাবায়া
বৃহত্তর সুরাবায়া বা মেট্রোপলিটন সুরাবায়া ইন্দোনেশিয়া এর দ্বিতীয় বৃহত্তম শহর। এই শহরে মোট জন সংখ্যা ২.৮ মিলিওন বা ২৮ লক্ষ। মহানগর হিসাব এই শহরটি ইন্দোনেশিয়ার তৃতীয় বৃহত্তম শহর। শহরটি পূর্ব জাভা রাজ্যে অবস্থিত। এই শহরটি পূর্ব জাভা এর রাজধানী ও বৃহত্তম শহর ও বন্দর নগরী। এই শহরে একটি সমুদ্র বন্দর রয়েছে।
সারা বায়া শহরটি জাভা দ্বীপ এর পূর্ব দিকে অবস্থিত।এটি সমুদ্র সমতল থেকে স্থানটি বেশ কিছুটা উচ্চু।
সারাবায়া নামটি দুটি শব্দ এর দ্বারা গঠিত। সারা শব্দর অর্থ "হাঙর বা শার্ক"। বায়া শব্দের অর্থ হল কুমির। এই এলাকায় প্রচুর হাঙর ও কুমির দেখা যায় তাই থেকে এই নাম নেওয়া হয়েছে।
বৃহত্তর সুরাবায়া এর মোট জনসংখ্যা হল ৯ মিলিওন এর কাছা কাছি।এটি দেশের তৃতীয় বৃহত্তম মহানগর বা মেট্রোপলিটন।
মূল নিবন্ধ:বৃহত্তর সুরাবায়ার পরিবহন ব্যবস্থা
সড়ক পথে বৃহত্তর সুরাবায়া জাভার অন্য শহর গুলির সঙ্গে যুক্ত রয়েছে।এই শহর থেকে জাকার্তা পর্যন্ত ৭৩০ কিলোমিটার মহাসড়ক রয়েছে।এছাড়া এই মেট্রোপলিটন সুরাবায়ার এক প্রান্ত থেকে অন্য প্রান্তে যোগাযোগ এর জন্য প্রসস্ত সড়ক , মহাসড়ক ও উড়ালপুল রয়েছে।
জাকার্তা থেকে বানদুং হয়ের বৃহত্তর সারাবায়া পর্যন্ত রেল ব্যবস্থা রয়েছে।ইন্দোনেশিয়া সরকার জাকার্তা থেকে বানদুং হয়ে উচ্চগতির রেল চালু করার প্রস্তাব রয়েছে। বা "ইন্দোনেশিয়ার হাইস্পিড রেল পথ" হল ইন্দোনেশিয়া এর জাভা দ্বীপ এর পশ্চিম থেকে পূর্ব দিকে পরিকল্পনাধিন একটি উচ্চ গতির রেল পথ।এটি ইন্দোনেশিয়ার রেল পরিবহন এর সবচেয়ে বড় প্রকল্প।এই রেল পথটি জাভা দ্বীপ এর পশ্চিমে অবস্থিত দেশের রাজধানী জাকার্তা থেকে জাভা দ্বীপের পূর্বের শহর বানদুং পর্যন্ত নির্মাণ করা হবে।ইন্দোনেশিয়া সরকার ২০১০ সালে প্রথম এই প্রকল্পের কথা ঘোষনা করে।কিন্তু পরিকল্পনাটি সফল হয়নি।এর পর ২০১৫ সালে এই প্রকল্প নতুন ভাবে শুরু হয়।এই রেল পথ নির্মাণ প্রকল্পে চিন ও জাপান উভয় দেশই আগ্রহ দেখিয়েছে।দেশ দুটি জাকার্তা থেকে বানদুং পর্যন্ত ১৫০ কিলোমিটার পথে পর্যবেক্ষন করেছে।এর পর জাপান বানদুং থেকে জাভা দ্বীপের পূর্ব অংশের শহর সরাবায়া পর্যন্ত ৭৩০ কিলোমিটার পথ পর্যবেক্ষন করেছে।কিন্তু এই রেল পথ নির্মাণের দায়ীত্ব পায় চিন এর চীনা রেলওয়ে ইন্টারন্যাশনাল ।২০১৬ সালে এই ঘোষনা করে ইন্দোনেশিয়া সরকার।
এই বৃহত্তর শহরের বা মহানগরে একটি আন্তর্জাতিক বিমান বন্দর রয়েছে।এই বিমান বন্দর দ্বার দেশের অন্য শহর গুলির সঙ্গে যুক্ত রয়েছে।
এই মেট্রোপলিটন শহরটির জাহাজ বন্দর দ্বারা অন্য দেশের সঙ্গে ব্যবসা বাণিজ্য চলে।এছাড়া বন্দরটি থেকে পৃথক যাত্রী পরিবহন করার ব্যবস্থা রয়েছে।এই বন্দর ব্যবহার করে যাত্রীরা জাভা দ্বীপ থেকে দেশের অন্যান দ্বীপে চলাচল করে।
১৯৪১ ইরাকি অভ্যুত্থান
১৯৪১ ইরাকি অভ্যুত্থান (আরবি: ثورة رشيد عالي الكيلاني) ১৯৪১ সালের ১ এপ্রিল ইরাকে সংঘটিত হয়। অভ্যুত্থানের ফলে তৎকালীন ব্রিটিশপন্থি সরকার উৎখাত হয়। এরপর রশিদ আলি আল-কাইলানি প্রধানমন্ত্রী হন।
চারজন জাতীয়তাবাদি সামরিক অফিসার এই অভ্যুত্থানে নেতৃত্ব দিয়েছেন। তারা "গোল্ডেন স্কয়ার" নামে পরিচিত ছিলেন। তারা ইরাকের পূর্ণ স্বাধীনতা অর্জনের জন্য বিশ্বযুদ্ধকে ব্যবহার করতে চেয়েছিলেন। পরে তারা জার্মান গোয়েন্দাদের সাথে কাজ করেন এবং জার্মান ও ইতালীয় সামরিক সহায়তা গ্রহণ করেন। অভ্যুত্থানের ধারাবাহিকতায় ব্রিটেন ইরাকে হামলা চালায়।
১৯৩৯ থেকে ১৯৪১ সাল পর্যন্ত ইরাকে ব্রিটিশপন্থি আবদুল্লাহ বিন আলি ও প্রধানমন্ত্রী নুরি আল-সাইদের সরকার ক্ষমতায় ছিল। দ্বিতীয় বিশ্বযুদ্ধ শুরু হওয়ার পর জার্মানির সাথে ইরাকের সম্পর্কের অবনতি ঘটে। তবে নুরি আল-সাইদ ব্রিটেন ও মন্ত্রীসভায় জার্মানপন্থি সেনা অফিসারদের মধ্যে ঘনিষ্ঠ সম্পর্ক রক্ষা করে চলছিলেন। ফিলিস্তিনি আরব বিদ্রোহের ব্যর্থতার ফলে ফিলিস্তিন থেকে বিতাড়িত নেতারা এসময় ইরাকে আশ্রয় নেন। তাদের মধ্যে অন্যতম ছিলেন জেরুজালেমের প্রধান মুফতি মুহাম্মদ আমিন আল-হুসাইনি।
১৯৪১ সালের ১ এপ্রিল অভ্যুত্থান সংঘটিত হয়। এর মাধ্যমে রশিদ আলি আল-কাইলানি নতুন প্রধানমন্ত্রী হিসেবে ক্ষমতায় আসেন। মুহাম্মদ আমিন আল-হুসাইনি তার প্রতি সমর্থন দিয়েছিলেন।
১৮ এপ্রিল ব্রিটেন ১০ম ভারতীয় পদাতিক ডিভিশনকে বসরায় প্রেরণ করে।। ব্রিটেনের দাবি ছিল যে ইরাকের সাথে সম্পাদিত প্রতিরক্ষা চুক্তি অনুযায়ী তারা এই পদক্ষেপ নেয়ার অধিকার রাখে। ইরাকের স্বাধীনতার পূর্বে ব্রিটিশরা এই চুক্তি ইরাকের উপর চাপিয়ে দেয়। এর মাধ্যমে ব্রিটেন ইরাকি সরকারের পূর্ব অনুমতি ছাড়াই দেশব্যপী সেনা মোতায়েনের অধিকার পায়।
পরবর্তীতে ইরাকের সরকার হাব্বানিয়ার ব্রিটিশ বিমানঘাটিতে ইরাকি সেনাদের প্রেরণ করে। ইরাকি সেনারা সেখানে উপস্থিত হওয়ার পর ঘাটির কর্মকাণ্ড বন্ধের দাবি জানায়। ব্রিটিশরা তাদের উপর হামলা চালিয়ে জবাব দেয়। ঘাটিতে এসময় ৯৬টি হালকা অস্ত্র সজ্জিত বিমান ছিল। এর মধ্যে অধিকাংশ ছিল প্রশিক্ষণের উদ্দেশ্যে ব্যবহৃত। এছাড়াও তাদের কিছু সৈনিক কর্তব্যরত ছিল। ইরাকি বিমানবাহিনী ব্রিটিশদের পরাজিত করতে ব্যর্থ হয়েছিল। ৩ মে চারটি ব্লেনহাইম বোমারু বিমান এসে পৌছায়। ব্রিটিশদের হামলার মুখে ইরাকিরা পিছু হটে। এরপর ব্রিটিশ বিমানবাহিনী মসুল ও রশিদের ইরাকি বিমানঘাটিতে হামলা চালায়। শেষপর্যন্ত হাব্বানিয়ার অবরোধ অপসারিত হয়।
দুই দিক থেকে ব্রিটিশদের অতিরিক্ত সৈনিক এসেছিল। ব্রিটিশ ও আরব লিজিওন বাহিনী ফিলিস্তিন ও ট্রান্সজর্ডানের মধ্য দিয়ে এসে পৌছায়। অন্যদিকে ভারতীয় সেনারা বসরায় এসে পৌছায়।
কয়েক সপ্তাহ পর বাগদাদের পতন হয়। এর ফলে আবদুল্লাহ বিন আলি এবং ব্রিটিশপন্থি সরকার পুনপ্রতিষ্ঠিত হয়। ১৯৪৭ সাল পর্যন্ত ইরাকে ব্রিটিশ সামরিক আধিপত্য কায়েম ছিল।
জার্মানি ও ইতালি থেকে জাতীয়তাবাদিরা কিছু মাত্রায় সহায়তা পেয়েছিল। জার্মান ও ইতালীয়রা বিমান সহায়তা দিয়েছিল। তবে এতে ফলাফলে বেশি প্রভাব পড়েনি।
ওমানের রাজকীয় বিমান বাহিনী
ওমানের রাজকীয় বিমান বাহিনী (রাফো বা আরএএফও — سلاح الجو السلطاني عمان - "Silāḥ al-Jaww as-Sulṭāniy ‘Umān") হচ্ছে ওমানের বিমান বাহিনী।
ওমানের সুওলতানের বিমান বাহিনী (এস.ও.এ.এফ) ব্রিটিশ কর্মী ও বিমান দ্বারা ১৯৫৯ সালের মার্চে গঠিত হয় । প্রথম বিমান দুটি স্কটিশ বিমান রয়েল এয়ার ফোর্স থেকে স্থানান্তর করা হয়।তাদের প্রথম স্বশস্ত্র বিমান ছিল পার্সিভাল প্রভোষ্ট । 
১৯৬৮ সালে এস.ও.এ.এফ প্রথম ২৪ টি প্রশিক্ষক বেক স্ট্রাইকমাষ্টার জেট বিমান এবং হালকা যুদ্ধ বিমান পায় ধোফার অঞ্চলের বিদ্রোহীদের বিরুদ্ধে অপারেশন পরিচালনা করার জন্য । ১৯৪৭ সালে এস.ও.এ.এফ ব্রিটেনের নরম্যান ডিফেন্ডার, বাক ওয়ান ইলেভেনের, বাক ভিসি-১০ এবং ৩২ টি হকার হান্টার বিমান গুলো বৃদ্ধি করে আক্রমণ পরিচালনা করার জন্য । ১৯৭৭ সালে যুক্ত হয় জাগোয়ার ইন্টারনেশনাল,তারই ধারাবাহিকতায় ১৯৮০ সালের যুক্ত হয় বেই হাক ।
১৯৯০ সালে এস.ও.এ.এফ এর নাম পরিবর্তন করে ওমানের রাজকীয় বিমান বাহিনী(আরএএফও বা রাফো) করা হয়।১৯৯৩ এবং ১৯৯৪ সালে আরএএফও বা রাফো হাক হান্টার এর সাথে চারটি বেই হাওক মক ১০৩ জঙ্গী বিমান-প্রশিক্ষক এবং ১২টি একক আসনের হাওক মক ২০৩ এর সঙ্গে স্থলাভিষিক্ত করা হয় , ওয়েস্টিংহাউস এপিজি-৬৬এইচ রাডার দিয়ে সজ্জিত করা , যাতে করে হালকা স্থল আক্রমণ/আটক করা যায় । নতুন যুদ্ধ বিমান মূল্যায়নের পর রাফো ১৯৯৭ সালে 21 শতকের দ্বিতীয় দশক পর্যন্ত তার অবশিষ্ট ১৭ সেপেকেট জাগুয়ার স্থল আক্রমণকারী যোদ্ধবিমান গুলো সংষ্কার করার সিদ্ধান্ত নেয় । জাগুয়ার বিমানগুলোর সংষ্কারের জন্য যুক্তরাষ্টের প্রতিবক্ষামন্ত্রণালয়ের সাথে ৪০ মিলিয়ন ডলারের একটা চুক্তি স্বাক্ষর করা হয় ।২০০৫ সাল থেকে যুক্তরাষ্ট্র উন্নত জিপিএস / আইএনএস দিয়ে সজ্জিত করা এফ -১৬ এর মধ্য দিয়ে ডেলিভারি দেওয়া শুরু করে । বিমানটি একযোগে একাধিক ক্ষেপনাস্ত্র বহন করতে পারে ; এজিএম-৮৮ হার্ম ক্ষেপণাস্ত্র , জেডিএএম, জেএসওডব্লিও এবং ডব্লিওসিমডি. ব্লক ৫০ বিমান পরিচালিত হয় এফ১১০-জিই-১২৯ দ্বারা যখন ব্লক ৫২ জেট এফ১০০-পিডব্লিউ-২২৯ ব্যবহার করে। 
৩ আগস্ট ২০১০ মার্কিন প্রতিরক্ষা সিকিউরিটি কো-অপারেশন এজেন্সির বিজ্ঞাপন এ ওমানের সাথে চুক্তি অনুযায়ী ১৮ এফ -১৬ ব্লক ৫০/৫২ এর সম্ভাব্য বিক্রয়মূল্য ৩.৫ বিলিয়ন ডলার ধরা হয় ।নতুন যুদ্ধ বিমান ছাড়াও, রাফো এর সাথে চুক্তি অনুযায়ী তাদের তালিকায় মধ্যে অন্তর্ভুক্ত ১২ এফ -১৬ সি / ডি এর সংষ্কার করা হয় । ২০১১ সালের ১৪ ই ডিসেম্বর ঘোষণা করা হয় যে ওমান ১২ এফ ১৬এস সি/ডিএস এর সাথে যোগদানের জন্য একটি অতিরিক্ত ১২ এফ ১৬সি / ডি ব্লক ৫০এস কিনতে সম্মত হয়েছে ।
ওমান ইউরোফাইটার টাইফোন বা জাস ৩৯ গ্রিপেন কিনার চিন্তা করছিল ,কিন্তু ২০১২ সালের ২১ ডিসেম্বর মাস্কটে একটা চুক্তি স্বাক্ষর করা হয় যেখানে রাফো এর কাছে ১২ টি ইউরোফাইটার টাইফোন ফাইটার জেট , ৮ টি বে হাক এডভান্স প্রশিক্ষন জঙ্গি বিমান এর যা ২০১৭ সালের মধ্যে হস্থান্তর করতে হবে।প্রথম ওমানি এয়ার ফোর্স কমান্ড এয়ার ভাইস মার্শাল তালিব বিন মেরান বিন জামান আল রায়েসী যিনি ১৯৯০ সালের জুন নিযুক্ত হয়েছিল।
তিলিচো হ্রদ
তিলিচো হ্রদ নেপালের মানাং জেলায় অবস্থিত একটি সুউচ্চ হ্রদ। সমুদ্রপৃষ্ঠ থেকে ৪,৯১৯ মিটার (১৬,১৩৮ ফিট) উচ্চতায় এই হ্রদের অবস্থান। নেপালের অন্নপূর্ণা পর্বত অঞ্চলে অবস্থিত তিলিচো হ্রদকে পৃথিবীর সর্বোচ্চ হ্রদ বিবেচনা করা হয়। আরেকটি উৎস থেকে জানা যায়, তিলিচো হ্রদের উচ্চতা ৪,৯৪৯ মিটার (১৬,২৩৭ ফিট)।
পর্বত আবৃত হ্রদ সমূহ ভূগোলবিদদের কাছে পর্বতমধ্যস্ত ছোট হ্রদ হিসেবে পরিচিত। এগুলো হিমবাহ দ্বারা তৈরি হয়। হিমালয় পর্বতমালার উচ্চ পৃষ্ঠে (সাধারণত ৫,৫০০ মিটার বা ১৮,০০০ ফিটের উপরে) এধরণের হ্রদগুলোর অবস্থান।
তিলিচো হ্রদ অন্নপূর্ণা সার্কিট ট্রেকের অন্তর্গত অত্যন্ত জনপ্রিয় একটি পর্যটন গন্তব্য। তবে প্রথাগত ট্রেকের বাইরে এই হ্রদ পরিদর্শনের জন্য পর্যটকদের অতিরিক্ত ৩-৪ দিন সময় লাগে। এই অতিরিক্ত ট্রেকে কোন ক্যাম্পিং-এর প্রয়োজন হয়না। মানাং থেকে তিলিচো হ্রদে যাওয়ার পথে বেশ কয়েকটি অতিথিশালা রয়েছে। মানাং থেকে তিলিচো বেস ক্যাম্পে পৌছার পর সাধারণত একদিনের ট্রেকেই হ্রদে পৌছানো যায়।
অন্নপূর্ণা সার্কিটের পর্যটকরা মানাং ও কালি গান্দাকি উপত্যকার সন্ধিস্থল পার হয়ে থরং লা অতিক্রম করে। তবে উত্তরদিক থেকে তিলিচো হ্রদে পৌছানোর পথ জনপ্রিয় হয়ে উঠছে। এই পথ অতিক্রম করা তুলনামূলকভাবে কষ্টসাধ্য এবং একদিনের ক্যাম্পিং প্রয়োজন। তিলিচো বেস ক্যাম্প-এর পরে কোন অতিথিশালা নেই। হ্রদ থেকে কালি গান্দাকি উপত্যকার থিনি গাওন গ্রামের পূর্ব পর্যন্ত কোন অতিথিশালা নেই। অধিকাংশ পর্যটকরা এপথে একরাতের ক্যাম্পিং করেন। থিনি গাওন এবং জমসম যাওয়ার দুইটি পথ রয়েছে: মেসোকান্ত লা এবং তিলিচো উত্তর বা তিলিচো ট্যুরিস্ট পাস। এই পথগুলো বছরের অনেক সময়েই অধিক তুষারপাতের কারণে বন্ধ হয়ে থাকে।
তিলিচো হ্রদ উচ্চ স্কুবা ডাইভিং-এর ক্ষেরে জনপ্রিয় একটি হ্রদ। ২০০০ সালে রাশিয়ার তিনজন স্কুবা ডাইভার অ্যান্দ্রে অ্যান্দ্রেয়ুশিন, ডেনিস বেকিন এবং ম্যাক্সিম গ্রেস্কো এই হ্রদে ডাইভিং করেন।
তিলিচো হ্রদের চারদিকে রয়েছে সুউচ্চ পর্বত: তিলিচো পর্বত, নিলগিরি, খাংসার এবং মুক্তিনাথ শৃঙ্গ।
শুধু একবার বলো
"শুধু একবার বলো' প্রভাত রায় পরিচালিত ও ড. জি. রামানাইডু প্রযোজিত ১৯৯৯ সালের একটি ভারতীয় বাংলা চলচ্চিত্র।
চলচ্চিত্রটিতে প্রধান ভূমিকায় অভিনয় করেন প্রসেনজিৎ চট্টোপাধ্যায় এবং ঋতুপর্ণা সেনগুপ্ত । এই ছবির সঙ্গীত পরিচালক ছিলেন বাবুল বোস। এটি একটি তেলুগু চলচ্চিত্র "পেল্লিচেসুকুন্ডাম" এর পুনর্নিমাণ যার কাহিনী ভাগ একটি ধর্ষিতা নারীর সামাজিক সংগ্রাম ও তাঁর অভিবাসনকে কেন্দ্র করে আবর্তিত হয়েছে।
আলো (চলচ্চিত্র)
আলো তরুণ মজুমদার পরিচালিত এবং ঋতুপর্ণা সেনগুপ্ত অভিনীত ২০০৩ সালের একটি ভারতীয় বাংলা চলচ্চিত্র। কথাসাহিত্যিক বিভূতিভূষণ বন্দ্যোপাধ্যায়ের একটি ছোটগল্প অবলম্বনে এই ছবিটি নির্মিত হয়েছে। চলচ্চিত্রটি দীর্ঘ আট মাস ধরে পশ্চিমবঙ্গের প্রেক্ষাগৃহগুলিতে দেখানো হয় এবং বেশ কয়েকটি বক্স অফিস রেকর্ড অতিক্রম করে।
চলচ্চিত্রটি ভারতের জাতীয় চলচ্চিত্র পুরস্কারএর জন্য "জনপ্রিয়তা ও সার্বিক মনোরঞ্জনের নিরিখে শ্রেষ্ঠ চলচ্চিত্র" বিভাগে মনোনীত হয়েছিল।
গণদেবতা (চলচ্চিত্র)
গণদেবতা তরুণ মজুমদার পরিচালিত কথাসাহিত্যিক তারাশঙ্কর বন্দ্যোপাধ্যায়এর উপন্যাস অবলম্বনে নির্মিত ১৯৭৮ সালের ভারতীয় বাংলা চলচ্চিত্র। এপিক উপন্যাসটি ১৯২০র দশকে ব্রিটিশ রাজ চলাকালীন শিল্পায়ন প্রভাবে ও অসহযোগ আন্দোলনের পরিপ্রেক্ষিতে গ্রামবাংলার আর্থ-সামাজিক কাঠামো ধ্বংস হওয়ার কাহিনী নিয়ে গড়ে উঠেছে। উপন্যাসটির জন্য লেখক ১৯৬৬ সালে জ্ঞানপীঠ পুরস্কার লাভ করেন। এই চলচ্চিত্রটি ভারতের ২৬তম জাতীয় চলচ্চিত্র পুরস্কার প্রতিযোগীতায় (১৯৭৮), "জনপ্রিয়তা ও সার্বিক মনোরঞ্জনের নিরিখে শ্রেষ্ঠ চলচ্চিত্র" বিভাগে শ্রেষ্ঠ চলচ্চিত্র হিসাবে পুরস্কৃত হয়। "শ্রেষ্ঠ শিশুশিল্পীর জাতীয় চলচ্চিত্র পুরস্কার" হিসাবে কাঞ্চন দে বিশ্বাস এই চলচ্চিত্রের জন্য পুরস্কার লাভ করেন।
ইওয়াতে প্রশাসনিক অঞ্চল
ইওয়াতে প্রশাসনিক অঞ্চল (岩手県 "ইওয়াতে কেন্‌") হল জাপানের মূল দ্বীপ হোনশুর তোওহোকু অঞ্চলের অন্তর্গত একটি প্রশাসনিক অঞ্চল। হোনশুর পূর্বতম প্রান্ত এই অংশের অন্তর্গত। এর রাজধানী মোরিওকা নগর।
হোক্কাইদোর বাইরে সমস্ত প্রশাসনিক অঞ্চলগুলোর মধ্যে ইওয়াতের জনঘনত্ব জাপানের মধ্যে সর্বনিম্ন। এখানকার মূল আকর্ষণের মধ্যে আছে ধনসম্পদে সমৃদ্ধ চুউসোন-জি ও মোওৎসুউ-জি সমেত হিরাইযুমির বৌদ্ধ মন্দির, ফুজিওয়ারা নো সাতো, এসাশি ওয়ার্ডের বিনোদন-উদ্যান, ওশু নগর, তেন্‌শো চি, কিতাকামি নগরের প্রাচীন চেরিগাছযুক্ত পার্ক ও মোরিওকা নগরের মোরিওকা দুর্গ।
কবি বাশো তাঁর ওকু নো হোসোমিচি গ্রন্থে ইওয়াতের মধ্য দিয়ে ভ্রমণের কথা লিখে গেছেন। তিনি মূলত হিরাইযুমি থেকে অনুপ্রেরণা পেয়েছিলেন অনুমান করা হয়।
বর্তমানে ইওয়াতে প্রশাসনিক অঞ্চল যেখানে অবস্থিত, সেখান থেকে প্রত্নতাত্ত্বিক খননকার্যের মাধ্যমে জোমোন সংস্কৃতির নিদর্শন আবিষ্কৃত হয়েছে। নিশিদা অঞ্চলে মধ্য জোমোন সংস্কৃতির (২৮০০-১৯০০ খ্রিঃপূঃ) সমাধিস্তূপ পাওয়া গেছে। তাতেইশি, মাকুমায়ে ও হাত্তেন অঞ্চলে প্রাপ্ত নব্য জোমোন নিদর্শনের (১৯০০-১৩০০ খ্রিঃপূঃ) মধ্যে পড়ে মাটির পুতুল, মুখোশ ও নাক ও কানের মাটির গয়না। কিতাকামি নগরের কুরেন্‌বাশি ক্ষেত্র থেকে প্রাপ্ত চূড়ান্ত জোমোন সংস্কৃতির (১৩০০-৩০০ খ্রিঃপূঃ) নিদর্শনের মধ্যে পুতুল, কানের দুল ও পাত্র ছাড়াও আছে পাথরের তরবারি, ফলক ও যন্ত্রাংশ।
প্রাচীন কাল থেকেই য়ামাতো তথা জাপানি জাতি স্বর্গীয় অধিকারবলে সমগ্র হোনশু দ্বীপের কর্তৃত্ব দাবি করে এলেও শক্তিশালী স্থানীয় এমিশি জাতিকে পরাস্ত করে জাপানিরা অধুনা ইওয়াতে অঞ্চলের উপর প্রকৃত অধিকার কায়েম করতে পারেনি। দীর্ঘ সংঘর্ষের পর ৮০২ খ্রিঃ এমিশি নেতা আতেরুই ও মোরে, ইসাওয়া কেল্লায় আত্মসমর্পণ করলে এখানে জাপানি শাসন আরম্ভ হয়। এই আত্মসমর্পণের পর কিতাকামি নদীপথ বরাবর চীনা মডেলে অনেকগুলো দুর্গ নির্মাণ করা হয়। ৮০২ খ্রিঃ বর্তমান মুযুসাওয়া ওয়ার্ডের ওশু নগরাঞ্চলে তৈরি হয় ইসাওয়া কেল্লা, পরের বছর বর্তমান মোরিওকা নগরে তৈরি হয় শিওয়া কেল্লা এবং ৮১২ খ্রিঃ ঐ অঞ্চলেই তৈরি হয় তোকুতান কেল্লা।
হেইয়ান যুগের শেষদিকে হিরাইযুমি শহর উত্তর ফুজিওয়ারার রাজধানী হিসেবে গড়ে ওঠে। মেইজি পুনর্গঠনের আগে পর্যন্ত ইওয়াতে এলাকাটি মুৎসু প্রদেশের অংশ ছিল।
ইওয়াতের পূর্বদিকে প্রশান্ত মহাসাগরের উপকূলের বেশির ভাগই প্রস্তরময় ও খাড়া পাহাড়ে অধ্যুষিত, কেবল বিচ্ছিন্ন কয়েকটি স্থানে বালুচর দেখা যায়। পশ্চিমে ওওউ পর্বতের সর্বোচ্চ চূড়াগুলি আকিতা প্রশাসনিক অঞ্চলের সীমা নির্দেশ করে। ইওয়াতের উত্তরে আওমোরি এবং দক্ষিণে মিয়াগি প্রশাসনিক অঞ্চল।
ওওউ পর্বতমালায় কয়েকটি সক্রিয় আগ্নেয়গিরি আছে, যেমন ইওয়াতে পর্বত (২০৩৮ মিটার, ইওয়াতের সর্বোচ্চ শৃঙ্গ) ও কুরিকোমা পর্বত (১৬২৭ মিটার)। কিন্তু তার সমান্তরাল কিতাকামি পর্বতমালা অনেক বেশি প্রাচীন এবং বহু সহস্রাব্দ ধরে সুপ্ত। হায়াচিনে শৃঙ্গ (১৯১৭ মিটার) কিতাকামি পর্বতমালার সর্বোচ্চ।
মিয়াগি প্রশাসনিক অঞ্চল
মিয়াগি প্রশাসনিক অঞ্চল (宮城県 "মিয়াগি কেন্‌") হল জাপানের হোনশু দ্বীপের তোওহোকু অঞ্চলের অন্তর্গত একটি প্রশাসনিক অঞ্চল। এর রাজধানী সেন্দাই নগর।
মিয়াগি প্রথমে ভূতপূর্ব মুৎসু প্রদেশের অংশ ছিল। উত্তর হোনশুতে অবস্থিত মুৎসু প্রদেশ ছিল স্থানীয় জনজাতি এমিশিদের হাত থেকে জাপান রাষ্ট্রের ছিনিয়ে নেওয়া শেষ অঞ্চল। এমিশিদের বাসভূমি দখল করতে করতে মুৎসু প্রদেশ উত্তরে আরও বাড়তে থাকে এবং ক্রমশ জাপানের বৃহত্তম প্রদেশে পরিণত হয়। এর প্রাচীন রাজধানী ছিল বর্তমান মিয়াগি প্রশাসনিক অঞ্চলের তাগা-জোও।
ওয়াদোও যুগের দ্বিতীয় বর্ষের তৃতীয় মাসে (৭০৯ খ্রিঃ) মুৎসু প্রদেশ ও নিকটবর্তী এচিগো প্রদেশের সরকারের বিরুদ্ধে সশস্ত্র বিদ্রোহ ঘটে। এই বিদ্রোহ সফলভাবে দমন করা হয়।
৭১২ খ্রিঃ মুৎসু প্রদেশের প্রশাসনকে দেওয়া প্রদেশ থেকে আলাদা করা হয়। সম্রাজ্ঞী গেন্‌মেইয়ের রাজ্যসংসদ দাইজোও-কান নারা যুগে বিভিন্ন প্রদেশের মানচিত্রে নানা পরিবর্তন ঘটায়। সেন্‌গোকু যুগে প্রদেশটির বিভিন্ন অঞ্চল বিভিন্ন পরিবারের শাসনাধীন ছিল। দক্ষিণে ওয়াকামাৎসু কেল্লায় উয়েসুগি পরিবার, উত্তরে মোরিওকায় নাম্বু পরিবার এবং পূর্বে ছিল তোকুগাওয়াদের ঘনিষ্ঠ দাতে পরিবার। দাতে মাসামুনে বর্তমান তোওহোকু অঞ্চলের বৃহত্তম নগর সেন্দাইয়ের পত্তন করেন।
১৮৭১ খ্রিঃ মেইজি পুনর্গঠনের সময় মুৎসু প্রদেশ ভেঙে সেন্দাই ও সন্নিহিত অংশ নিয়ে তৈরি হয় সেন্দাই প্রশাসনিক অঞ্চল। পরের বছর তার পুনর্নামকরণ হয় মিয়াগি।
২০১১ খ্রিঃ ১১ই মার্চ রিখটার স্কেলে ৯ মাত্রার এক ভূমিকম্প ও তৎসঞ্জাত সুনামি তোওহোকুর পূর্ব উপকূলকে আঘাত করে। মিয়াগির উপকূলে এই সুনামির উচ্চতা ছিল ১০ মিটার।
ঐ বছরেই ৭ই এপ্রিল একটি ৭.১ মাত্রার ভূমিকম্প মিয়াগিতে অনুভূত হয়। এর পর বিপর্যস্ত ফুকুশিমা-দাইচি নিউক্লীয় বিদ্যুৎকেন্দ্র থেকে কর্মী ও জনসাধারণকে আরেকবার অন্যত্র সরিয়ে নিয়ে যাওয়া হয়।
প্রশান্ত মহাসাগরের উপকূলে অবস্থিত মিয়াগি প্রশাসনিক অঞ্চল তোওহোকু অঞ্চলের মধ্যভাগে অবস্থিত এবং অঞ্চলের বৃহত্তম নগর সেন্দাই এখানকার রাজধানী। পশ্চিম ও উত্তর-পূর্ব সীমা পর্বতময় হলেও সেন্দাই নগর সন্নিহিত কেন্দ্রীয় সমভূমিটি বিস্তীর্ণ।
জাপানের তিনটি সবচেয়ে নয়নাভিরাম প্রাকৃতিক দৃশ্যের অন্যতমটি দেখা যায় মাৎসুশিমা বিন্দু থেকে। এখানে পাইন গাছে ঢাকা ২৬০ টি ক্ষুদ্র ক্ষুদ্র দ্বীপ আছে।
মিয়াগির উত্তর উপকূলে রয়েছে ওশিকা উপদ্বীপ।
২০১২ এর ১লা এপ্রিলের হিসেব অনুযায়ী এই প্রশাসনিক অঞ্চলের ২৩ শতাংশ ভূমি জাতীয় উদ্যান ও প্রশাসনিক আঞ্চলিক উদ্যান হিসেবে সুরক্ষিত। এগুলি হল  রিকুচুউ কাইগান জাতীয় উদ্যান; কুরিকোমা, মিনামি সান্‌রিকু কিংকাসান ও যাও আধা-জাতীয় উদ্যান এবং আটটি প্রশাসনিক আঞ্চলিক উদ্যান।
আকিতা প্রশাসনিক অঞ্চল
আকিতা প্রশাসনিক অঞ্চল (秋田県 "আকিতা কেন্‌") হল জাপানের মূল দ্বীপ হোনশুর তোওহোকু অঞ্চলের অন্তর্গত একটি প্রশাসনিক বিভাগ। এর রাজধানী আকিতা নগর।
দুই প্রাচীন প্রদেশ দেওয়া ও মুৎসুর অংশবিশেষ নিয়ে বর্তমান আকিতা প্রশাসনিক অঞ্চল গঠিত হয়েছে। পূর্বে অবস্থিত ওওউ ও দেওয়া পর্বতমালা দ্বারা দেশের বাণিজ্য, রাজনীতি ও ঘনবসতিপূর্ণ স্থানগুলি থেকে বিচ্ছিন্ন আকিতা ৬০০ খ্রিষ্টাব্দ পর্যন্ত মূলত শিকারী-জোগাড়ে ও যাযাবর জনগোষ্ঠীর বাসস্থান ছিল। বর্তমান আকিতা অঞ্চলের প্রথম ঐতিহাসিক উল্লেখ পাওয়া যায় ৬৫৮ খ্রিঃ, যখন হিরাফু বংশের আবে অথবা আবে নো হিরাফু বর্তমান আকিতা ও নোশিরো নগর অঞ্চলে স্থানীয় এযো উপজাতির উপর প্রভুত্ব কায়েম করেন। তৎকালীন কোশি প্রদেশের শাসক হিরাফু মোগামি নদীর পাড়ে এক দুর্গ নির্মাণ করে এখানে জাপানি জাতির প্রথম জনপদ গড়ে তোলেন।
৭৩৩ খ্রিঃ বর্তমান আকিতা নগরের তাকাশিমিযু অংশে একটি নতুন সামরিক ঘাঁটি নির্মিত হয় এবং উন্নত সড়ক ও পরিকাঠামো বানানো হতে থাকে। পরবর্তীতে এই ঘাঁটিরই নাম হয় আকিতা দুর্গ। হোনশু দ্বীপের উত্তর অংশ থেকে স্থানীয় এযো উপজাতিকে সমূলে উৎখাত করার সময় এই অঞ্চলকে জাপান সাম্রাজ্যের মূল ঘাঁটি হিসেবে ব্যবহার করা হয়।
আকিতা দুর্গের মালিকানা বহুবার হস্তান্তরিত হয়। তোকুগাওয়া শোগুনতন্ত্রের আমলে এটিকে সাতাকে পরিবারের জিম্মায় অর্পণ করা হয়। এই পরিবার ২৬০ বছর ধরে আকিতার শাসক থাকে এবং এদের হাতে আকিতার কৃষি ও খনিজ সম্পদ উত্তোলন ব্যবস্থার উন্নতি হয়। এখনও অবধি এই দুটি ক্ষেত্রই আকিতার অর্থনীতির চালিকাশক্তি। তোকুগাওয়া আমল পর্যন্ত অঞ্চলটি দেওয়া প্রদেশের অংশ হিসেবে গণ্য হত।
১৮৭১ খ্রিঃ মেইজি পুনর্গঠনের সময় দেওয়া প্রদেশের পুনর্বিন্যাস হয়। পুরোনো দাইমিয়ো খামারগুলি বাজেয়াপ্ত করে প্রশাসনিক সংস্কার হয়। ফলে বর্তমান নাম সমেত আকিতা প্রশাসনিক অঞ্চলের সৃষ্টি হয়।
হেইয়ান যুগের বিখ্যাত ওয়াকা কবি ওনো নো কোমাচি আকিতা প্রশাসনিক অঞ্চলের দক্ষিণ-পূর্বে অবস্থিত য়ুযাওয়া নগরে জন্মেছিলেন বলে কথিত আছে।
হোনশু দ্বীপের উত্তর-পশ্চিমে অবস্থিত আকিতা প্রশাসনিক অঞ্চলের পশ্চিমে রয়েছে জাপান সাগরের উপকূল এবং অন্য তিন দিকে রয়েছে অন্য চারটি প্রশাসনিক অঞ্চলের সীমানা: উত্তরে আওমোরি, পূর্বে ইওয়াতে, দক্ষিণ-পূর্বে মিয়াগি এবং দক্ষিণে য়ামাগাতা।
আকিতা আয়তাকার; এর বিস্তৃতি উত্তর-দক্ষিণে প্রায় ১৮১ কিমি এবং পূর্ব-পশ্চিমে প্রায় ১১১ কিমি। ওওউ পর্বত এর পূর্ব সীমা নির্দেশ করে এবং উচ্চতর দেওয়া পর্বত তার সমান্তরালভাবে কিছুটা পশ্চিমে অর্থাৎ প্রশাসনিক অঞ্চলের মাঝ বরাবর বিস্তৃত। আকিতার উপকূলের এক বিশেষ অংশ হল ওগা উপদ্বীপ।
ইয়ামাগাতা প্রশাসনিক অঞ্চল
ইয়ামাগাতা প্রশাসনিক অঞ্চল (山形県 "ইয়ামাগাতা কেন্‌") হল জাপানের মূল দ্বীপ হোনশুর তোওহোকু অঞ্চলে অবস্থিত একটি প্রশাসনিক অঞ্চল। এর রাজধানী ইয়ামাগাতা নগর।
এযো জনজাতি ছিল ইয়ামাগাতার ভূমিপুত্র। মেইজি পুনর্গঠনের আগে পর্যন্ত ইয়ামাগাতা ও আকিতা প্রশাসনিক অঞ্চল একত্রে দেওয়া প্রদেশ হিসেবে পরিচিত ছিল।
হেইয়ান যুগে (৭৯৪-১১৮৫ খ্রিঃ) অঞ্চলটির শাসক ছিল বিখ্যাত ফুজিওয়ারা পরিবার। ইয়ামাগাতা নগর সমৃদ্ধি লাভ করে এদো যুগে। এর কারণ ছিল দুর্গনগর ও প্রশাসনিক কার্যালয় হিসেবে এর গুরুত্বপূর্ণ অবস্থান এবং বেনি নামক লাল সামুদ্রিক ফুল থেকে প্রস্তুত বস্ত্ররঞ্জক যা হাতে বোনা রেশম রঙ করায় কাজে লাগত। ১৬৮৯ খ্রিঃ বিখ্যাত হাইকু কবি মাৎসুও বাশো তাঁর পাঁচ মাস ব্যাপী উত্তর জাপান সফরের সময় ইয়ামাগাতায় এসেছিলেন।
ইয়ামাগাতা প্রশাসনিক অঞ্চল তোওহোকু অঞ্চলের দক্ষিণ-পশ্চিম কোণে অবস্থিত। এর পশ্চিমে রয়েছে জাপান সাগর, দক্ষিণে নিইগাতা ও ফুকুশিমা, পূর্বে মিয়াগি ও উত্তরে আকিতা প্রশাসনিক অঞ্চল। এই সমস্ত স্থল সীমানাগুলি পর্বত দ্বারা চিহ্নিত। জনবসতি এক সংকীর্ণ কেন্দ্রীয় সমতলে সন্নিবিষ্ট।
২০১২ এর এপ্রিলের হিসেব অনুযায়ী ইয়ামাগাতা প্রশাসনিক অঞ্চলের মোট ভূমির ১৭ শতাংশ এলাকা সংরক্ষিত বনাঞ্চল। এর মধ্যে আছে বান্দাই-আসাহি জাতীয় উদ্যান; চোওকাই, কুরিকোমা ও যাও উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
ইয়ামাগাতা প্রশাসনিক অঞ্চলের জলবায়ুর বৈশিষ্ট্য উষ্ণ ও আর্দ্র গ্রীষ্মকাল এবং তুষারমুখর শীতকাল। শরৎকাল উষ্ণ ও হ্রস্ব; বসন্তও হ্রস্ব, তবে শীতল। সমগ্র ইয়ামাগাতা এবং মিয়াগি ও ইওয়াতের উত্তরাংশ জাপানের আর্দ্র উপক্রান্তীয় জলবায়ু অঞ্চল থেকে আর্দ্র মহাদেশীয় জলবায়ু অঞ্চলের সীমানা নির্দেশ করে। শীতকালে জনবহুল অংশের সর্বনিম্ন তাপমাত্রা সাধারণত -১০ ডিগ্রি সেলসিয়াসের উপরেই থাকে, এবং জুলাই ও আগস্টে প্রায়ই তা ৩০ ডিগ্রি ছাড়িয়ে যায়। সারা বছর বৃষ্টিপাত বা তুষারপাত হতে থাকে, এবং আগস্ট থেকে অক্টোবরের মধ্যে কখনও কখনও দু’একটি টাইফুন এখানে প্রবেশ করে। শীতকালে পার্বত্য অঞ্চলে তুষারপাত হলেও উপকূলভাগ সমভাবাপন্ন।
ইয়ামাগাতা প্রশাসনিক অঞ্চল জাপানের চেরি ফল ও নাসপাতির বৃহত্তম উৎপাদক। আঙুর, আপেল, পীচ, তরমুজ, পার্সিমন প্রভৃতি ফলও প্রচুর উৎপন্ন হয়।
এছাড়া পর্যটনশিল্প স্থানীয় অর্থনীতির অন্যতম গুরুত্বপূর্ণ অংশ। ইয়ামাগাতা নগরের কাছে পাহাড়ে খোদাই করা য়ামা-দেরা মন্দির একটি প্রধান পর্যটনকেন্দ্র। শিন্তো ধর্মের শুগেন্দোও শাখার অন্যতম তীর্থস্থল হল দেওয়া সান্‌যান বা তিন পবিত্র পর্বত। তিনটি পর্বতের নিম্নতম হাগুরো পর্বতের নিচে অবস্থিত বিখ্যাত পাঁচতলা প্যাগোডা গোজুদো। যাও পর্বত তার শীতকালীন ক্রীড়ানুষ্ঠানের জন্য বিখ্যাত। ওকামা বিবর হ্রদ আবহাওয়ার সাথে রঙ বদলায়, তাই একে “গোশিকি নুমা” বা “পাঁচ রঙের হ্রদ”-ও বলা হয়।
ফুকুশিমা প্রশাসনিক অঞ্চল
ফুকুশিমা প্রশাসনিক অঞ্চল (福島県 "ফুকুশিমা কেন্‌") হল জাপানের মূল দ্বীপ হোনশুর তোওহোকু অঞ্চলে অবস্থিত একটি প্রশাসনিক অঞ্চল। এর রাজধানী ফুকুশিমা নগর।
মেইজি পুনর্গঠনের আগে পর্যন্ত ফুকুশিমা অঞ্চলটি মুৎসু প্রদেশের অন্তর্গত ছিল। পঞ্চম শতাব্দী নাগাদ ‘সভ্য জাপান’-কে ‘উত্তুরে অসভ্য’-দের হাত থেকে রক্ষা করার জন্য শিরাকাওয়া প্রাচীর ও নাকোসো প্রাচীর তৈরি হয়। ৬৪৬ খ্রিঃ তাইকা সংস্কারের সময় ফুকুশিমা মুৎসু প্রদেশের অন্তর্ভুক্ত হয়। ৭১৮ খ্রিঃ ইওয়াসে ও ইওয়াকি নামক দুটি নতুন প্রদেশ তৈরি হয়, কিন্তু ৭২২ থেকে ৭২৪ খ্রিঃ এর মধ্যে এগুলি আবার মুৎসুর অন্তর্ভুক্ত হয়।
১৮৮২ খ্রিঃ মিশিমা মিচিৎসুনে ফুকুশিমার শাসকের পদে আসীন হলে একটি বড় বিদ্রোহ ঘটে। এই বিদ্রোহ ফুকুশিমা ঘটনা বলে পরিচিত।
২০১১ তোওহোকু ভূমিকম্প ও সুনামি এবং তৎসঞ্জাত ফুকুশিমা দাইচি নিউক্লীয় দুর্ঘটনায় ফুকুশিমা প্রশাসনিক অঞ্চলের ব্যাপক ক্ষতি হয়। সর্বাধিক দুর্ভোগ সহ্য করতে হয় পূর্বের উপকূলভাগে হামা-দোওরি অঞ্চলকে।
২০১১ খ্রিঃ ১১ই মার্চ, স্থানীয় সময় দুপুর ২ টো ৪৬ মিনিটে একটি ৯ মাত্রার ভূমিকম্প মিয়াগি প্রশাসনিক অঞ্চলের উপকূলভাগে আঘাত করে। জাপান আবহবিদ্যা নিয়োগের শিন্দো ভূকম্প মাপক স্কেলে হামা-দোওরি সহ ফুকুশিমার পূর্বদিকের বিভিন্ন স্থানে ৬ মাত্রার বেশি কম্পন অনুভূত হয়; পশ্চিমে আইযু ইত্যাদি অঞ্চলে কম্পনের মাত্রা ২ এর কাছাকাছি নেমেছিল। নাকা-দোওরি অঞ্চলে অবস্থিত রাজধানী নগর ফুকুশিমায় কম্পনের মাত্রা ছিল ৬ এর সামান্য কম।
এই ভূমিকম্পের পর বিভিন্ন স্থান থেকে ক্ষয়ক্ষতির খবর আসে। ফুজিনুমা বাঁধ বিকল হয়ে যায় এবং বিভিন্ন অঞ্চলে ধস নামে। ভূমিকম্পের ফলে সৃষ্ট বিধ্বংসী সুনামিটি পূর্বে উপকূলে আঘাত করে বিপুল প্রাণহানির কারণ হয়।
ভূমিকম্পের পরবর্তী দুই বছরে ফুকুশিমা প্রশাসনিক অঞ্চলের ১৮১৭ জন অধিবাসীকে হয় মৃত বলে শনাক্ত করা গেছে, অথবা নিখোঁজ হিসেবে চিহ্নিত করা হয়েছে।
উপরোক্ত ভূমিকম্প ও সুনামির ফলে ওকুমায় অবস্থিত ফুকুশিমা দাই-ইচি নিউক্লীয় বিদ্যুৎ উৎপাদন কেন্দ্রের ছয়টি রিয়্যাক্টরের দু’টিতে বিস্ফোরণ হয়, এর পরেই আরও তিনটি রিয়্যাক্টরে আংশিক গলন ও অগ্নিকাণ্ড ঘটে। নিকটবর্তী অঞ্চলের বহু বাসিন্দাকে অন্যত্র সরিয়ে নিয়ে যাওয়া হয়। বিদ্যুৎকেন্দ্রটির আশেপাশে তেজস্ক্রিয় বিকিরণের মাত্রা প্রতি ঘন্টায় ৪০০ মিলিসিভার্টে পৌঁছে যায়। সমগ্র জাপানে বিকিরণের মাত্রায় লক্ষ্যণীয় বিবর্ধন আসে। ১১ই এপ্রিল, ২০১১ তে অধিকর্তারা পারমাণবিক দুর্ঘটনার ৭ মাত্রার স্কেলে ফুকুশিমা দাই-ইচিকে সর্বোচ্চ মাত্রা ৭ দিয়ে ব্যাখ্যা করেন। ১৯৮৬ খ্রিঃ চের্নোবিল দুর্ঘটনার পর এত বড় পারমাণবিক দুর্ঘটনা কোথাও হয়নি। অনেক মাস পরে ঘটনাস্থলের ২০ কিমি ব্যাসার্ধের অন্তর্বর্তী অঞ্চলকে জনবসতি স্থাপনের জন্য নিরাপদ ঘোষণা করা হয়, যদিও বিদ্যুৎকেন্দ্রটির অতি নিকটস্থ অঞ্চল তখনও বিপজ্জনক ছিল।
ফুকুশিমা হল তোওহোকু অঞ্চলের দক্ষিণতম ও টোকিওর নিকটতম প্রশাসনিক অঞ্চল। উত্তর-দক্ষিণে বিস্তৃত সমান্তরাল পর্বতশ্রেণী দ্বারা এটি তিনটি উপাঞ্চলে বিভক্ত। পশ্চিম থেকে পূর্বে এই উপাঞ্চলগুলি হল যথাক্রমে আইযু, নাকাদোওরি ও হামাদোওরি।
উপকূলীয় হামাদোওরি অঞ্চল প্রশান্ত মহাসাগরের তীরে অবস্থিত, সর্বাপেক্ষা সমতল ও সমভাবাপন্ন জলবায়ুর জায়গা। নাকাদোওরি হল কৃষিপ্রধান মধ্যাঞ্চল; রাজধানী নগরটি এখানে অবস্থিত। আইযু উপাঞ্চলের পর্বতগুলিতে আছে নয়নাভিরাম হ্রদ, ঘন বন ও শীতে দৃষ্ট তুষারপাত।
২০১২ এর এপ্রিলের হিসেব অনুযায়ী সমগ্র প্রশাসনিক অঞ্চলটির ১৩ শতাংশ সংরক্ষিত বনাঞ্চল। বান্দাই-আসাহি, নিক্কোও ও ওযে হল জাতীয় উদ্যান; এচিগো সান্‌যান-তাদামি হল উপ-জাতীয় উদ্যান। এছাড়া ১১টি প্রশাসনিক আঞ্চলিক উদ্যান আছে।
ইবারাকি প্রশাসনিক অঞ্চল
ইবারাকি প্রশাসনিক অঞ্চল (茨城県 "ইবারাকি কেন্‌") হল জাপানের মূল দ্বীপ হোনশুর কান্তোও অঞ্চলে অবস্থিত একটি প্রশাসনিক অঞ্চল। এর রাজধানী মিতো নগর।
আগ্নেয়গিরির ছাই থেকে প্রাপ্ত নিদর্শন বিশ্লেষণ করে অনুমান করা হয় অধুনা ইবারাকি অঞ্চলে প্রায় ২৪,০০০ বছর আগে থেকে মানুষের বাস ছিল। খননকার্যের ফলে পাথরের ছুরি ও অন্যান্য যন্ত্রাংশ উদ্ধার করা গেছে, এবং আগুনের ব্যবহারের চিহ্নও আবিষ্কৃত হয়েছে। এই প্রাগৈতিহাসিক সংস্কৃতি উত্তরে সাখালিন দ্বীপ, হোক্কাইদো ও তোওহোকু অঞ্চল এবং দক্ষিণে কিউশু ও পশ্চিম জাপান থেকে এখানে সঞ্চারিত হয়েছিল। হিতাচিনাকার উশিরোনো-বি ক্ষেত্র থেকে অধিকাংশ নিদর্শন উদ্ধার করা হয়েছে।
১৮৬৮ খ্রিঃ ও তার পরবর্তীকালে মেইজি পুনর্গঠনের আগে পর্যন্ত ইবারাকি অঞ্চলটির শাসনভার মিতো পরিবার ও আরও ১৭ টি অভিজাত পরিবারের মধ্যে বিভক্ত ছিল। দীর্ঘ সময় ধরে এই সমস্ত গোষ্ঠীর দ্বন্দ্বে অঞ্চলটির মানচিত্রের বহু পরিবর্তন ঘটেছে। মেইজি পুনর্গঠনের সময়ও অঞ্চলটিতে একাধিক প্রাথমিক ক্ষুদ্র ক্ষুদ্র প্রশাসনিক অঞ্চল ছিল। ১৮৭১ খ্রিঃ জুলাই মাসে পূর্বতন প্রদেশগুলির অনুসারী প্রশাসনিক অঞ্চলব্যবস্থার পুনর্বিন্যাস হয় এবং ১৮৭৫ খ্রিঃ পর্যন্ত পার্শ্ববর্তী ইন্‌বা ও শিঞ্জি প্রশাসনিক অঞ্চল ইবারাকির সাথে যুক্ত হয়। কিছু অঞ্চলকে চিবা প্রশাসনিক অঞ্চলের সাথে জোড়া হয়। বর্তমানে তোনে নদীকে ইবারাকির দক্ষিণ সীমা স্থির করা হয়েছে।
ইবারাকি প্রশাসনিক অঞ্চল হল কান্তোও অঞ্চলের উত্তর-পূর্ব অংশ। এর বিস্তার পশ্চিমে তোচিগি প্রশাসনিক অঞ্চল থেকে পূর্বে প্রশান্ত মহাসাগর অবধি; উত্তরে ফুকুশিমা, দক্ষিণে চিবা ও দক্ষিণ-পশ্চিমে রয়েছে সাইতামা প্রশাসনিক অঞ্চল। ইবারাকির উতর অংশ পর্বতময় হলেও অবশিষ্টাংশ সমতল ও বহু হ্রদ বিশিষ্ট।
২০১২ এর এপ্রিলের হিসেব অনুযায়ী ইবারাকি প্রশাসনিক অঞ্চলের মোট ভূমির ১৫ শতাংশ সংরক্ষিত বনাঞ্চল। এর মধ্যে আছে সুইগো-ৎসুকুবা উপ-জাতীয় উদ্যান এবং নয়টি প্রশাসনিক আঞ্চলিক উদ্যান।
ইবারাকির অর্থনীতির চালিকাশক্তি হল শক্তি উৎপাদন, বিশেষত পারমাণবিক বিদ্যুৎ। এছাড়া রাসায়নিক ও সূক্ষ্ম যন্ত্রাংশ প্রস্তুতিও গুরুত্বপূর্ণ। বিখ্যাত হিতাচি কোম্পানির জন্মস্থান ইবারাকি প্রশাসনিক অঞ্চলের হিতাচি নগর।
২০১১ এর মার্চের হিসেব অনুযায়ী ইবারাকি জাপানের গোলমরিচ ও চীনা বাঁধাকপির ২৫ শতাংশ উৎপাদন করে।
ইবারাকির বাসিন্দা উয়েশিবা মোরিহেই মার্শাল আর্ট আইকিদোর উদ্ভাবন করেন। জীবনের শেষভাগ তিনি ইওয়ামা শহরে অতিবাহিত করেন, এবং তাঁর নির্মিত আইকি তীর্থ ও দোজো এখনও অটুট আছে।
মিতো, কাসামা, য়ুউকি ইত্যাদি নগর ও শহরে প্রচুর দুর্গের ধ্বংসাবশেষ আছে।
রাজধানী মিতো নগরে রয়েছে জাপানের তিনটি সর্বাধিক বিখ্যাত উদ্যানের মধ্যে অন্যতম কাইরাকু-এন্‌। এর অন্যতম বিশেষত্ব হল ১০০ এরও বেশি রকমের ৩০০০ এরও বেশি জাপানি বেরি বা উমে গাছ।
গুন্‌মা প্রশাসনিক অঞ্চল
গুন্‌মা প্রশাসনিক অঞ্চল (群馬県 "গুন্‌মা কেন্‌") হল জাপানের বৃহত্তম দ্বীপ হোনশুর কান্তোও অঞ্চলের উত্তর-পশ্চিম প্রান্তে অবস্থিত একটি প্রশাসনিক অঞ্চল। এর রাজধানী মায়েবাশি নগর।
গুন্‌মা কথার মানে “ঘোড়ার দল”। খ্রিষ্টীয় পঞ্চম শতাব্দীর আগে পর্যন্ত জাপানে ঘোড়া ছিল না। প্রাচীন গুন্‌মা প্রদেশ এশীয় মূল ভূখণ্ড থেকে আগত জনসাধারণের ঘোড়া প্রজনন ও ব্যবসার প্রধান কেন্দ্র হয়ে ওঠে। এই সময়ের পর থেকেই পদাতিকতার প্রাচীন য়ায়োই নিয়মকে নস্যাৎ করে দিয়ে জাপানি যুদ্ধনীতিতে ঘোড়া এক অপরিহার্য অঙ্গ হয়ে ওঠে।
এখানে ষষ্ঠ শতাব্দীতে হারুনা আগ্নেয়গিরির অগ্ন্যুৎপাতের সময় জাপান প্রাগৈতিহাসিক পর্যায়েই ছিল। ১৯৯৪ খ্রিঃ গুন্‌মা প্রশাসনিক আঞ্চলিক প্রত্নতাত্ত্বিক বিভাগ ছাইচাপা প্রবালের নমুনা থেকে এই অগ্ন্যুৎপাতের কালনির্ণয়ে সমর্থ হয়।
জাপানের ইতিহাসের অধিকাংশ সময় জুড়ে গুন্‌মা অঞ্চলটি কোযুকে প্রদেশ নামে পরিচিত ছিল। জাপান ও বহির্বিশ্বের আধুনিক যোগাযোগের সময় অর্থাৎ এদো যুগের অব্যবহিত আগে বিদেশীরা অঞ্চলটিকে জোওশু রাজ্য নামে চিনত।
১৮৭০ এর দশকে ইতালীয় ও ফরাসি সাহায্যে এখানে জাপানের প্রথম আধুনিক রেশম কারখানা স্থাপিত হয়।
মেইজি যুগের প্রথমে ১৮৮৪ খ্রিঃ গুন্‌মা ও নাগানোয় আদর্শবাদী পাশ্চাত্য-অনুরাগী ও রক্ষণশীল জাতীয়তাবাদী দুই গোষ্ঠীর মধ্যে এক রক্তক্ষয়ী সংগ্রাম অনুষ্ঠিত হয়। একে স্থানীয়ভাবে বলা হয় গুন্‌মা ঘটনা। এই বিদ্রোহ দমন করতে প্রথম আধুনিক জাপানি মুরাতা রাইফেল ব্যবহার করা হয়।
বিংশ শতাব্দীতে গুন্‌মার ওইযুমির বায়ুসেনা অধিকর্তা নাকাজিমা চিকুশি নাকাজিমা এয়ারক্রাফট কোম্পানি স্থাপন করেন। প্রথমে বিদেশী মডেলে উড়োজাহাজ বানালেও ১৯৩১ খ্রিঃ দেশীয় নকশায় তিনি বানান নাকাজিমা ৯১ যুদ্ধবিমান। এই সময় থেকে তাঁর কোম্পানি আন্তর্জাতিক উড়োজাহাজ নির্মাণে বিশিষ্ট স্থান দখল করে নেয়। এই কোম্পানির মূল দপ্তর ছিল গুন্‌মা প্রশাসনিক অঞ্চলের ওতায়।
গুন্‌মা জাপানের আটটি স্থলবেষ্টিত প্রশাসনিক অঞ্চলের অন্যতম। এর ঘনবসতিপূর্ণ মধ্য ও দক্ষিণ-পূর্ব ভাগ সমতল এবং বাকি অংশ পর্বতময়। এর চতুঃসীমায় অবস্থিত প্রশাসনিক অঞ্চলগুলি হল: উত্তরে নিইগাতা ও ফুকুশিমা, পূর্বে তোচিগি, দক্ষিণে সাইতামা ও পশ্চিমে নাগানো।
গুন্‌মার প্রধান প্রধান পর্বতগুলি হল আকাগি, হারুনা, মিয়োগি, নিক্কো-শিরানে এবং আসামা পর্বত। তোনে, আগাৎসুমা ও কারাসু হল মূল নদী।
২০১২ এর এপ্রিল মাসের হিসেব অনুযায়ী গুন্‌মার ১৪ শতাংশ ভূমি সংরক্ষিত বনাঞ্চল। এর মধ্যে আছে জোওশিন্‌এৎসু, নিক্কো ও ওযে জাতীয় উদ্যান এবং মিয়োগি-আরাফুনে-সাকু-কোওগেন উপ-জাতীয় উদ্যান।
তোচিগি প্রশাসনিক অঞ্চল
তোচিগি প্রশাসনিক অঞ্চল (栃木県 "তোচিগি কেন্‌") হল জাপানের মূল দ্বীপ হোনশুর কান্তোও অঞ্চলের অন্তর্গত একটি প্রশাসনিক অঞ্চল। এর রাজধানী উৎসুনোমিয়া নগর।
তোচিগির নিক্কো নগরের বৌদ্ধ ও শিন্তো মন্দিরগুলি ইউনেস্কো বিশ্ব ঐতিহ্যবাহী স্থানের মর্যাদা পেয়েছে। অন্যান্য বিখ্যাত অংশের মধ্যে আছে নাসু ও কিনুগাওয়ার উষ্ণ প্রস্রবণ, স্থানীয় সাকে ও স্কি রিসর্ট। জাপানের রাজপরিবার নাসু অঞ্চলে একটি ভিলার মালিক। নাসু-শিওবারা অন্যতম শিন্‌কান্‌সেন স্টেশন।
মেইজি পুনর্গঠনের আগে তোচিগি প্রশাসনিক অঞ্চল শিমোৎসুকে প্রদেশ নামে পরিচিত ছিল।
পঞ্চদশ শতাব্দীর প্রথম ভাগে জাপানের উচ্চশিক্ষার প্রাচীন প্রতিষ্ঠান আশিকাগা গাক্কোও পুনঃপ্রতিষ্ঠিত হয়। ষোড়শ শতাব্দী নাগাদ এর মোট ছাত্রসংখ্যা দাঁড়ায় ৩০০০ জনে। সন্ত ফ্রান্সিস জেভিয়ার বিশ্বের কাছে আশিকাগাকে জাপানের সেরা বিশ্ববিদ্যালয় হিসেবে তুলে ধরেন।
সপ্তদশ শতাব্দীতে তোকুগাওয়া ইয়েআসুর মৃত্যুর পর ১৬১৭ খ্রিঃ নিক্কোতে তোওশোও-গু তীর্থ স্থাপন হয়। এই স্থানটিকে শোগুনরা ইয়েআসুর অর্চনাস্থল হিসেবে নির্ধারণ করেছিলেন। এই তীর্থ নিক্কোকে দেশের অন্যতম গুরুত্বপূর্ণ স্থানে পরিণত করে। তোকুগাওয়া শোগুনতন্ত্র নিক্কো ও এদো নগরের সংযোগকারী সড়ক নিক্কো-কাইদোর (日光街道)অংশবিশেষ নির্মাণ করেন এবং বিশাল শোভাযাত্রা সহকারে তাঁদের প্রতিষ্ঠাতা ইয়েআসুর পূজার ব্যবস্থা করেন।
উনবিংশ শতাব্দীর শেষভাগে তোকুগাওয়া শোগুনতন্ত্রের পতন ও মেইজি পুনর্গঠন সংঘটিত হয়। নতুন প্রশাসনিক অঞ্চল ব্যবস্থায় ১৮৭৩ খ্রিঃ উৎসুনোমিয়া ও তোচিগি প্রশাসনিক অঞ্চল দুটির সংযুক্তির পর তোচিগি নগরে রাজধানী স্থাপিত হয়। ১৮৮৪ নাগাদ রাজধানী উৎসুনোমিয়ায় স্থানান্তরিত হয়।
২০১১ এর নিউক্লীয় দুর্ঘটনার পর তোচিগির তেজস্ক্রিয় বিকিরণের মাত্রা সাময়িকভাবে স্বাভাবিকের ৩৩ গুণ উপরে উঠে গিয়েছিল।
স্থলবেষ্টিত তোচিগি প্রশাসনিক অঞ্চলের অবস্থান কান্তোও অঞ্চলের উত্তর ভাগে। এর পার্শ্ববর্তী অন্যান্য প্রশাসনিক অঞ্চলগুলি হল ইবারাকি, গুন্‌মা, সাইতামা ও ফুকুশিমা।
তোচিগির কেন্দ্রে রয়েছে জাপানের বৃহত্তম সমভূমি কান্তোও সমতলের অংশবিশেষ। উচ্চতম পর্বতশৃঙ্গগুলি হল শিরানে (২৫৭৮ মি), নান্তাই (২৪৮৪ মি) ও নাসুদাকে (১৯১৭ মি)। এগুলি উত্তরে অবস্থিত। এই অঞ্চল থেকে উৎপন্ন হয়ে কিনুগাওয়া, নাকাগাওয়া ও ওয়াতারাসে নদী দক্ষিণবাহিনী হয়ে কান্তোও সমতলের মধ্য দিয়ে তোচিগির সীমানার বাইরে প্রশান্ত মহাসাগরে মিশেছে।
২০১২ র এপ্রিলের হিসেব অনুযায়ী তোচিগি প্রশাসনিক অঞ্চলের মোট ভূমির ২১ শতাংশ সংরক্ষিত উদ্যান। এর মধ্যে আছে নিক্কো ও ওযে জাতীয় উদ্যান এবং আটটি প্রশাসনিক আঞ্চলিক উদ্যান।
জলবায়ুর বিচারে তোচিগি আর্দ্র নাতিশীতোষ্ণ অঞ্চল, যদিও শীত-গ্রীষ্মে উষ্ণতার পার্থক্য বেশি। শীতকাল অপেক্ষাকৃত শুষ্ক ও গ্রীষ্মকাল ঝঞ্ঝাসঙ্কুল।
সাইতামা প্রশাসনিক অঞ্চল
সাইতামা প্রশাসনিক অঞ্চল (埼玉県 "সাইতামা কেন্‌") হল জাপানের মূল দ্বীপ হোনশুর কান্তোও অঞ্চলে অবস্থিত একটি স্থলবেষ্টিত প্রশাসনিক অঞ্চল। এর রাজধানী সাইতামা নগর।
কুজিকি গ্রন্থ অনুযায়ী সম্রাট সুজিনের রাজত্বে ১৩৭ টি প্রদেশের মধ্যে অন্যতম ছিল চিচিবু। চিচিবু প্রদেশ ছিল আধুনিক সাইতামা প্রশাসনিক অঞ্চলের পশ্চিম ভাগ। মেইজি পুনর্গঠনের আগে সাইতামা, মুসাশি প্রদেশের অংশ ছিল।
ঐতিহাসিকভাবে সাইতামা প্রশাসনিক অঞ্চল উর্বর কৃষিজমি অধ্যুষিত হিসেবে পরিচিত। তাই একে কান্তোও অঞ্চলের ভাঁড়ার বলা হয়। এদো যুগে অনেক ফুদাই দাইমিয়ো এই অঞ্চলের শাসক ছিলেন।
দ্বিতীয় বিশ্বযুদ্ধের পর টোকিও মহানগরের দ্রুত পরিবরধন নিকটবর্তী সাইতামা প্রশাসনিক অঞ্চলের উপর প্রভাব ফেলে। ১৯৬০ খ্রিঃ থেকে এখানকার জনসংখ্যা বেড়েছে প্রায় তিনগুণ। এখানকার অধিকাংশ নগর রেলপথে টোকিওর সাথে সংযুক্ত, এবং এগুলি কার্যত টোকিওর বসতি ও বাণিজ্য এলাকারই পরিবর্ধন হিসেবে কাজ করে।
সাইতামার পার্শ্বস্থ প্রশাসনিক অঞ্চলগুলি হল টোকিও, চিবা, তোচিগি, গুন্‌মা, নাগানো এবং য়ামানাশি। এর বিস্তার পূর্ব-পশ্চিমে ১০৩ কিমি ও উত্তর-দক্ষিণে ৫২ কিমি; আয়তন ৩৭৯৮ বর্গ কিমি।
সাইতামা প্রশাসনিক অঞ্চলের ভূমিরূপ প্রধানত হাচোওজি টেকটনিক রেখা দ্বারা প্রভাবিত। এই রেখাটি পশ্চিমের পার্বত্য অঞ্চলের মধ্য দিয়ে পূর্বের নিম্নভূমি পর্যন্ত প্রসারিত আছে। সমগ্র অঞ্চলটির ভূমিঢাল পশ্চিম থেকে পূর্বদিকে। পূর্বাঞ্চলের নিম্নভূমি ও নিচু মালভূমি সাইতামার ৬৭.৩ শতাংশ অধিকার করে আছে।
পূর্বে অবস্থিত কান্তোও সমতলের অংশটিকে পুনরায় নয়টি ছোট ছোট অংশে ভাগ করা যায়। হিকি পাহাড় ও সায়ামা পাহাড় কান্তোও পর্বতমালা সংলগ্ন। অন্যান্য উপাঞ্চলগুলি পলল সমভূমি। দক্ষিণ প্রান্তে ফুরুতোনে নদী ও আরাকাওয়া নদীর মাঝখানে আছে ওওমিয়া মালভূমি।
প্রশাসনিক অঞ্চলটির পশ্চিম ভাগে আছে কান্তোও পর্বতমালা। এর কেন্দ্রে আছে চিচিবু উপত্যকা। উচ্চতম শৃঙ্গগুলি হল সান্‌পোও পর্বত (২৪৮৩ মি) এবং কোওবুশি পর্বত (২৪৭৫ মি)। আরাকাওয়া নদী কোওবুশি পর্বত থেকে উৎপন্ন হয়েছে। চিচিবু উপত্যকার পূর্বের অংশটি নিচু পাহাড়বিশিষ্ট।
সাইতামা প্রশাসনিক অঞ্চলের জনপ্রিয় পর্যটনকেন্দ্রগুলির অধিকাংশই উত্তর-পশ্চিমে চিচিবু অঞ্চলে কেন্দ্রীভূত। এটি একটি পাহাড়ময় ও নাতিউচ্চ পর্বতবিশিষ্ট অঞ্চল, এবং প্রাকৃতিক সম্পদে অত্যন্ত সমৃদ্ধ। সহজ রেল যোগাযোগ ব্যবস্থা এই অঞ্চলটিকে স্থানীয় জনগণের মধ্যে পর্যটন গন্তব্য হিসেবে আকর্ষণীয় করে তুলেছে।
কোবাতোন নামক একটি ইউরেশীয় কলার্ড ঘুঘুপাখি সাইতামা প্রশাসনিক অঞ্চলের ম্যাসকট তথা প্রশাসনিক অঞ্চলের প্রতীকী পাখি। প্রকৃতপক্ষে ২০০৪ এ অনুষ্ঠিত ঊনষষ্টিতম বার্ষিক জাতীয় অ্যাথলেটিক ক্রীড়া প্রতিযোগিতার ম্যাসকট হিসেবে পাখিটিকে নির্বাচন করা হয়েছিল। পরের বছর রীতিমত গভর্নরের চিঠি ও সাড়ম্বর অনুষ্ঠানের মাধ্যমে তাকে প্রশাসনিক আঞ্চলিক ম্যাসকটের মর্যাদা দেওয়া হয়।
চিবা প্রশাসনিক অঞ্চল
চিবা প্রশাসনিক অঞ্চল (千葉県 "চিবা কেন্‌") হল জাপানের বৃহত্তম দ্বীপ হোনশুর কান্তোও অঞ্চলের পূর্ব উপকূলে অবস্থিত একটি প্রশাসনিক অঞ্চল। বৃহত্তর টোকিও মহানগর এলাকার মধ্যে চিবাকে ধরা হয়, আর ভূমিরূপগতভাবে এর অধিকাংশই বোওসোও উপদ্বীপের মধ্যে পড়ে। এর রাজধানী চিবা নগর।
চিবা প্রশাসনিক অঞ্চলে প্রাগৈতিহাসিক কাল থেকে মানুষের বসতি আছে। জোমোন যুগের নিদর্শন গোটা চিবা থেকেই পাওয়া গেছে। জাপানে বৃহত্তম এঁটো শামুক-ঝিনুকের খোলার পাহাড় এখানেই পাওয়া গেছে, যা থেকে বোঝা যায় এক বর্ধিষ্ণু অধিবাসী গোষ্ঠীর কথা, যারা খাদ্যের জন্য নিকটস্থ সমুদ্রের উপর নির্ভর করত। চিবায় অনেকগুলো কোফুন সমাধিক্ষেত্রও আছে; সবচেয়ে বড়টি টোকিও উপসাগরের কাছে ফুৎৎসুতে।
আসুকা যুগে (৫৩৮-৭১০ খ্রিঃ) ৬৪৫ খ্রিঃ তাইকা সংস্কারের সময় আঞ্চলিক শাসনপ্রণালীতে রদবদল ঘটে। পূর্বতন ফুসা প্রদেশ, যা আজকের চিবা ও ইবারাকি প্রশাসনিক অঞ্চলের সিংহভাগ জুড়ে ছিল, তা উত্তরে শিমোওসা বা শিমোফুসা ও দক্ষিণে কাযুসা প্রদেশে বিভক্ত হয়ে যায়। ৭১৮ খ্রিঃ কাযুসা থেকে দক্ষিণের আওয়া প্রদেশ পৃথক হয়। এই অবস্থায় প্রদেশগুলি মেইজি পুনর্গঠন পর্যন্ত বহাল থাকে।
নারা ও হেইয়ান যুগে রাজসভা ক্রমে প্রদেশগুলির উপর দৃঢ়তর কর্তৃত্ব প্রতিষ্ঠা করে। কিয়োতোর কাছে পূর্বোক্ত তিনটি প্রদেশের সমৃদ্ধ কৃষি ও অন্যান্য সামগ্রী করের গুরুত্বপূর্ণ উৎস হয়ে ওঠে। তিনটি প্রদেশ জুড়ে অনেকগুলি শোওয়েন সামন্ত খামার বানান হয়। হেইয়ান যুগের পরবর্তীকালে অবশ্য স্থানীয় কোকুশি শাসকরা কিয়োতোর নিয়ন্ত্রণ অস্বীকার করতে আরম্ভ করেন। চিবা পরিবার সাম্রাজ্যের শাসন থেকে বেরিয়ে গিয়ে কামাকুরা শোগুনতন্ত্র প্রতিষ্ঠায় অন্যতম মূল ভূমিকা নেন।
১৮৭৩ খ্রিঃ ১৫ই জুন কিসারাযু ও ইন্‌বা প্রশাসনিক অঞ্চলের সংযুক্তির মাধ্যমে চিবা প্রশাসনিক অঞ্চল স্থাপিত হয়। ১৯২৩ এর বৃহৎ কান্তোও ভূমিকম্পে বিশেষত বোওসোও উপদ্বীপে প্রচুর ক্ষয়ক্ষতি হয় এবং ১৩০০ নাগরিকের মৃত্যু ঘটে। ফুনাবাশি, ইচিকাওয়া ও অন্য কয়েকটি জায়গায় ভূমিকম্পের পর কোরীয় ও অন্যান্য জাতিগত সংখ্যালঘুদের উপর হিংসার ঘটনা ঘটে।
দ্বিতীয় বিশ্বযুদ্ধের শেষভাগে মার্কিন যুক্তরাষ্ট্রের তরফে ১৯৪৬ খ্রিঃ মার্চ মাসে স্থলপথে টোকিও আক্রমণের জন্য অপারেশন করোনেট পরিকল্পিত হয়। হিরোশিমা ও নাগাসাকিতে পরমাণু বোমা বিস্ফোরণের পর জাপান আত্মসমর্পণ করে বলে এই পরিকল্পনা রূপায়িত করার প্রয়োজন হয়নি।
২০১১ এর ১১ই মার্চ বৃহৎ তোওহোকু ভূমিকম্প চিবা প্রশাসনিক অঞ্চলের ব্যাপক ক্ষতিসাধন করে। ইচিহারার তেল শোধনাগারের তরল পেট্রোলিয়াম গ্যাসের ট্যাঙ্কে আগুন লাগে এবং ট্যাঙ্কগুলি ১০ দিন ধরে জ্বলেছিল। সমুদ্র বুজিয়ে বানানো কৃত্রিম ভূভাগে মাটির তরলায়নের ফলে চিবার উত্তর ও পশ্চিম অংশে বিশেষত আবাসন প্রকল্পগুলিতে ক্ষয়ক্ষতি হয়। অধিকন্তু ফুকুশিমা দাই-ইচির নিকটস্থ বলে পরিবেশে তেজস্ক্রিয়তাও বেড়ে যায়। এই ব্যাপক দুর্যোগের পর চিবার জনসংখ্যা ১৯২০ খ্রিষ্টাব্দের পর প্রথম বার হ্রাস পায়।
চিবা প্রশাসনিক অঞ্চলের উত্তরে ইবারাকি প্রশাসনিক অঞ্চল ও তোনে নদী, পশ্চিমে এদো নদীর পাড়ে টোকিও ও সাইতামা প্রশাসনিক অঞ্চল, দক্ষিণে টোকিও উপসাগর ও পূর্বে প্রশান্ত মহাসাগর। চিবার অধিকাংশ বোওসোও উপদ্বীপের অন্তর্গত। উপদ্বীপটি উর্বর ও সমতল; এখানে ধান চাষ হয়। স্থানীয় ভাষায় সমভূমিটির অতি উর্বর পূর্বাঞ্চল কুজুকুরি সমভূমি নামে পরিচিত।
কানাগাওয়া প্রশাসনিক অঞ্চল
কানাগাওয়া প্রশাসনিক অঞ্চল (神奈川県 "কানাগাওয়া কেন্‌") হল জাপানের মূল দ্বীপ হোনশুর কান্তোও অঞ্চলের দক্ষিণে অবস্থিত একটি প্রশাসনিক অঞ্চল। কানাগাওয়া বৃহত্তর টোকিও এলাকার অংশ। এর রাজধানী য়োকোহামা নগর।
মধ্যযুগের জাপানে কানাগাওয়া অঞ্চলটি সাগামি ও মুসাশি প্রদেশের অন্তর্গত ছিল। কামাকুরা যুগে সাগামি প্রদেশের কেন্দ্রীয় কামাকুরা নগর জাপানের রাজধানী ছিল।
এদো যুগে সাগামির পশ্চিমাংশ শাসন করতেন ওদাওয়ারা দুর্গের দাইমিয়ো, আর পূর্বাংশ শাসন করতেন এদোয় অধিষ্ঠিত তোকুগাওয়া শোগুন স্বয়ং।
কমোডোর ম্যাথিউ পেরি ১৮৫৩-৫৪ খ্রিঃ কানাগাওয়ার সমুদ্রসৈকতে পদার্পণ করেন এবং মার্কিন যুক্তরাষ্ট্রের কাছে জাপানের বন্দরগুলি খুলে দিতে জোর করে কানাগাওয়া চুক্তি স্বাক্ষর করান। ১৮৫৯ এ য়োকোহামা বন্দর বিদেশী বাণিজ্যের জন্য খুলে দেওয়া হয়। মেইজি সরকার ১৮৭২ এ টোকিওর শিন্‌বাশি থেকে য়োকোহামা পর্যন্ত জাপানের প্রথম রেলপথ নির্মাণ করে।
১৯২৩ এর বৃহৎ টোকিও ভূমিকম্পের উপকেন্দ্র ছিল সাগামি উপসাগরের ইযু ওশিমা দ্বীপের নিচে। পার্শ্ববর্তী অঞ্চলগুলির সাথে কানাগাওয়া প্রশাসনিক অঞ্চলও এতে ব্যাপক ক্ষয়ক্ষতির সম্মুখীন হয়। কেবলমাত্র কামাকুরা নগরেই ভূমিকম্প, সুনামি ও অগ্নিকাণ্ডের উপদ্রবে ২০০০ মানুষের প্রাণহানি ঘটে।
দ্বিতীয় বিশ্বযুদ্ধের পর বৃহত্তর টোকিওর অংশ হিসেবে কানাগাওয়ার দ্রুত নগরায়ন হয়। ২০১৪ এর ১লা সেপ্টেম্বরের হিসেব অনুযায়ী কানাগাওয়ার জনসংখ্যা ছিল ৯১ লক্ষ।
কানাগাওয়া প্রশাসনিক অঞ্চল কান্তোও সমভূমির দক্ষিণ-পূর্ব কোণে অবস্থিত। এর উত্তরে টোকিও, উত্তর-পশ্চিমে ফুজি পর্বতের পাদদেশীয় পাহাড়ের সারি, পশ্চিমে য়ামানাশি ও শিযুওকা প্রশাসনিক অঞ্চল আর দক্ষিণ ও পূর্বে যথাক্রমে সাগামি উপসাগর ও টোকিও উপসাগর। অঞ্চলটির পূর্বভাগ অপেক্ষাকৃত সমতল হওয়ায় ঘনবসতিপূর্ণ; য়োকোহামা ও কাওয়াসাকি নগরের অবস্থান এখানে।
২০১২ এর এপ্রিলের হিসেব অনুযায়ী কানাগাওয়া প্রশাসনিক অঞ্চলের ২৩ শতাংশ ভূমি সংরক্ষিত বনাঞ্চল। এর মধ্যে আছে ফুজি-হাকোনে-ইযু জাতীয় উদ্যান; তানাযাওয়া-ওওয়্যামা উপ-জাতীয় উদ্যান এবং জিন্‌বা সাগামিকো, মানাযুরু হান্তোও ও ওকুয়ুগাওয়ারা প্রশাসনিক আঞ্চলিক উদ্যান।
ভূপ্রকৃতিগতভাবে কানাগাওয়াকে তিন ভাগে ভাগ করা যায়। পার্বত্য পশ্চিমাঞ্চলে আছে তানাযাওয়া পর্বতমালা ও হাকোনে আগ্নেয়গিরি। পাহাড়ময় অসমতল পূর্বাঞ্চলে আছে তামা পাহাড় ও মিউরা উপদ্বীপ। মধ্যভাগে আছে ছোট ছোট নদীর একটি অববাহিকা ক্ষেত্র, যার মধ্যে পড়ে সাগামি নদী, সাকাই নদী, ৎসুরুমি নদী ও তামা নদী।
তামা নদী কানাগাওয়া ও টোকিওর অধিকাংশ সীমানা নির্দেশ করে। পশ্চিমে পার্বত্য অঞ্চলের মধ্য দিয়ে প্রবাহিত সাকাওয়া নদী একটি সংকীর্ণ নিম্নভূমি বরাবর প্রবাহিত হয়ে সাগামি উপসাগরে মিশেছে।
নিইগাতা প্রশাসনিক অঞ্চল
নিইগাতা প্রশাসনিক অঞ্চল (新潟県 "নিইগাতা কেন্‌") হল জাপানের বৃহত্তম দ্বীপ হোনশুর চুউবু অঞ্চলে অবস্থিত জাপান সাগরের উপকূলবর্তী একটি প্রশাসনিক অঞ্চল। এর রাজধানী নিইগাতা নগর।
মেইজি পুনর্গঠনের আগে পর্যন্ত নিইগাতা এলাকাটি এচিগো প্রদেশ ও সাদো প্রদেশে বিভক্ত ছিল।
এখন নিইগাতা নগর জাপান সাগরের উপকূলবর্তী তৃতীয় বৃহত্তম জাপানি নগর, ফুকুওকা ও কিতাকিউশুর পরেই। ম্যাথিউ পেরির আগমনের পর এটিই ছিল বিদেশীদের জন্য খুলে দেওয়া জাপান সাগরের উপকূলবর্তী প্রথম বন্দর। রাশিয়া ও কোরিয়ার সাথে বাণিজ্যে এটি গুরুত্বপূর্ণ ভূমিকা পালন করে।
রাজনীতিবিদ কাকুএই তানাকার নেতৃত্বে এৎসুযাঙ্কাই প্রতিষ্ঠান ১৯৬০ ও ৭০ এর দশকে নিইগাতা প্রশাসনিক অঞ্চলের পরিকাঠামোর উন্নয়নে গুরুত্বপূর্ণ ভূমিকা পালন করেন। এর মধ্যে ছিল জোওএৎসু-শিন্‌কান্‌সেন রেলপথ এবং টোকিওর সংযোজক কানেৎসু এক্সপ্রেসওয়ে।
২০০৪ এর ২৩শে অক্টোবর চুউএৎসু ভূমিকম্পে নিইগাতা বিপর্যস্ত হয়। ওজিয়া এলাকায় শিন্দো স্কেলে এই ভূমিকম্পের মাত্রা ছিল ৬ এর বেশি।
২০০৬ এর ৯ই জানুয়ারি এক প্রবল তুষারঝড়ে নিইগাতা ও সংলগ্ন অঞ্চলগুলি ক্ষতিগ্রস্ত হয়। ৭১ জনের প্রাণহানি ও সহস্রাধিক মানুষ আহত হন। ঐ বছরেই এক বৃহৎ সুনামিও জাপান সাগরের উপকূলে আছড়ে পড়ে।
জাপান সাগরের উপকূল বরাবর নিইগাতা প্রশাসনিক অঞ্চলের বিস্তার প্রায় ২৪০ কিমি। এর দুই প্রধান ভূমিরূপ হল উপকূলীয় সমভূমি ও অভ্যন্তরস্থ পার্বত্য অঞ্চল। এছাড়া রয়েছে সাদো দ্বীপ। চুউবু অঞ্চলের উপাঞ্চল হিসেবে নিইগাতাকে হোকুরিকু ও কোওশিন্‌এৎসু উপাঞ্চলে ফেলা যায়। জাপানের দীর্ঘতম শিনানো নদীর মোহনা নিইগাতা প্রশাসনিক অঞ্চলে অবস্থিত।
২০১৪ এর এপ্রিলের হিসেব অনুযায়ী নিইগাতা প্রশাসনিক অঞ্চলের ২৫ শতাংশ ভূমি সংরক্ষিত বনাঞ্চল। এর মধ্যে আছে বান্দাই-আসাহি, চুউবু-সাংগাকু, নিক্কো ও ওযে জাতীয় উদ্যান; এচিগো সান্‌যান-তাদামি ও সাদো-য়াহিকো-য়োনেয়ামা উপ-জাতীয় উদ্যান এবং ১৩টি প্রশাসনিক আঞ্চলিক উদ্যান।
নিইগাতা প্রশাসনিক অঞ্চল প্রধানত কৃষিনির্ভর। ধান হল মূল উৎপন্ন ফসল, এবং হোক্কাইদোর পরেই নিইগাতা জাপানে সর্বোচ্চ ধান উৎপাদক প্রশাসনিক অঞ্চল। উওনুমা সন্নিহিত এলাকায় কোশিহিকারি ধান উৎপন্ন হয়, যাকে জাপানে উৎপন্ন শ্রেষ্ঠ ধান বলা হয়।
ধান-নির্ভর অন্যান্য শিল্পও নিইগাতায় গুরুত্বপূর্ণ। নিইগাতার উচ্চমানের সাকে পানীয়, সেন্‌বেই নামক চালের পিঠে, মোচি বা চাল থেকে প্রস্তুত মিষ্টান্ন এবং আরারে নামক চাল-নির্মিত মঠ গোটা জাপানে বিখ্যাত। সাকে উৎপাদনে নিইগাতার স্থান জাপানে তৃতীয়; গুন্‌মা ও কিয়োতোর পর।
জাপান খনিজ তেলের জন্য আমদানির উপর নির্ভর করলেও নিইগাতায় অল্প তেল উৎপন্ন হয়। ১৯৮৯ খ্রিষ্টাব্দ পর্যন্ত সাদো দ্বীপে একটি সোনার খনি ছিল। সাঞ্জোও ও ৎসুবানে খনিতে জাপানের ৯% রূপা উৎপন্ন হয়।
নিইগাতা প্রশাসনিক অঞ্চল জাপানের নিজস্ব বস্ত্রবয়ন শিল্পের প্রথম কেন্দ্র ছিল। নির্মাণের পর বহুদিন ধরে নিইগাতার কারিওয়া গ্রামের পরমাণু বিদ্যুৎ উৎপাদন কেন্দ্রটি বিশ্বে সর্বাধিক ক্ষমতাসম্পন্ন ছিল। ফুকুশিমা দাই-ইচি নিউক্লীয় দুর্ঘটনার পর এটিকে বন্ধ করে দেওয়া হয়।
তোয়্যামা প্রশাসনিক অঞ্চল
তোয়্যামা প্রশাসনিক অঞ্চল (富山県 "তোয়্যামা কেন্‌") হল জাপানের মূল দ্বীপ হোনশুর চুউবু অঞ্চলের অন্তর্গত হোকুরিকু উপাঞ্চলে অবস্থিত একটি প্রশাসনিক অঞ্চল। এর রাজধানী তোয়্যামা নগর। রাশিয়ার বাইরে পূর্ব এশিয়ার একমাত্র হিমবাহটি এখানে অবস্থিত; এটিকে ২০১২ খ্রিঃ শনাক্ত করা হয়।
ঐতিহাসিকভাবে তোয়্যামা প্রশাসনিক অঞ্চল এচ্চুউ প্রদেশ নামে পরিচিত ছিল। ১৮৭১ এ হান্‌ ব্যবস্থার অবসানের পর এচ্চুউ প্রদেশের ইমিযু জেলা নানাও প্রশাসনিক অঞ্চলের সাথে যুক্ত করা হয়, এবং অবশিষ্ট অংশের নতুন নামকরণ হয় নিইকাওয়া প্রশাসনিক অঞ্চল। ১৮৭২ এ ইমিযু জেলা আবার নিইকাওয়ায় সংযুক্ত হয়। ১৮৭৬ থেকে ১৮৮১ খ্রিঃ পর্যন্ত নিইকাওয়া ও ইশিকাওয়া প্রশাসনিক অঞ্চল দুটি সংযুক্ত থাকে। তার পর শেষ বারের মত এদের পৃথকীকরণ হয় এবং নিইকাওয়ার নতুন নামকরণ হয় তোয়্যামা প্রশাসনিক অঞ্চল।
১৯৫০ খ্রিঃ নাগাদ তোয়্যামায় কুখ্যাত ইতাই-ইতাই ঘটনা ঘটে।
তোয়্যামা প্রশাসনিক অঞ্চলের পশ্চিমে আছে ইশিকাওয়া প্রশাসনিক অঞ্চল, উত্তর-পশ্চিমে নিইগাতা প্রশাসনিক অঞ্চল, দক্ষিণ-পূর্ব ও দক্ষিণে যথাক্রমে নাগানো ও গিফু প্রশাসনিক অঞ্চল এবং উত্তরে আছে জাপান সাগর।
২০১২ এর এপ্রিল মাসের হিসেব অনুযায়ী তোয়্যামা প্রশাসনিক অঞ্চলের ৩০ শতাংশ ভূমি সংরক্ষিত বনাঞ্চল। এর মধ্যে আছে চুউবু-সাংগাকু ও হাকুসান জাতীয় উদ্যান, নোতো হান্তোও উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
২০০০ এর দশকে তোয়্যামার অনেকগুলি পৌর অঞ্চলের পারস্পরিক সংযোজন হওয়ার ফলে এখন এখানে জাপানের সবচেয়ে কম সংখ্যক পৌরসভার অবস্থান। এগুলির মধ্যে আছে ১০ টি নগর, ২ টি জেলা, ৪ টি শহর ও একটি মাত্র গ্রাম। পূর্বোক্ত সংযোজনের আগে এই সংখ্যাগুলি ছিল যথাক্রমে ৯ টি নগর, ১৮ টি শহর ও ৮ টি গ্রাম।
২০১৪ এর হিসেব অনুযায়ী তোয়্যামা জাপানের মোট ধান উৎপাদনের ২.৫% উৎপাদন করত। তাতে পর্বতের খরস্রোতা নদী থেকে জলবিদ্যুৎ উৎপন্ন হয়। জাপান সাগরের উপকূল বরাবর অনেকগুলি মাছের ভেড়ি আছে। এখানকার ফার্মাসিউটিকাল শিল্প প্রধান কারিগরী শিল্পের স্থান অধিকার করে। এর পরেই আছে বৈদ্যুতীন যন্ত্র ও যন্ত্রাংশ; এই শ্রেণীর মধ্যে শিল্পে কাজে লাগানোর যোগ্য রোবট প্রভৃতিও পড়ে। এছাড়া অ্যালুমিনিয়াম, তামা প্রভৃতি দিয়ে ধাতব বস্তুনির্মাণ শিল্পও উল্লেখযোগ্য।
কান্‌সাই বিদ্যুৎশক্তি সংস্থার জন্য কুরোবে বাঁধ জলবিদ্যুৎ উৎপাদন করে। এটি কুরোবে নদীর উপর অবস্থিত।
২০০৮ এর ১লা ফেব্রুয়ারির হিসেব অনুযায়ী তোয়্যামা প্রশাসনিক অঞ্চলের জনসংখ্যা ছিল ১১,০৪,২৩৯ জন।